Park Shin-hye; South Korea Milar Pawlih Thuanthu Tawi (2) - Chinland Today Media\nMarch 24, 2015 1:17 pm·0 comments\nPark Shin-hye hi kum 1990 February 18 ah South Korea ram Gwangju khua ah a suak. Asinan Paju khua ah a thanglian. A hnatuan cu Actress, Singer,Dancer, Model le MC ti pawl an si. Amah hi 167 cm (5 ft 5 1⁄2 inches) a sang. Zungthiam khawvel ah kum 2003 ihsin nauhak lemcang in a rak cangvai thok ih tutiang ah Award 23 a ngah zo. A biaknak cu Christian a si. Mipi ih theih a hlawhbiknak drama pawl cu ; You’re Beautiful (2009), Flower Boys Next Door (2013) , The Heirs (2013) le Pinocchio (2014) ti pawl an si. Tufang ah Chung-Ang University ah Theater and Film major in a kai laifang a si.\nA Nauhak Lai Ih A Cangvaihnak;\nPark hi kum 2003 ih SBS ihsi an thlahmi Stairway to Heaven ah Han Jung-suh ih nauhak lai dinhmun in lem a rak cang thok. Cun, SBS thotho ihsi thlahmi Tree of Heaven drama khalah Stairway to Heaven ih a u-ei (Step-brother) tuantu thawn an cuangtlang lala. Cumi drama ah lom le fak a hlawh nasa. “Hana” ti hmin in lem a cangih amah taktak in Japanese tong a tongsuak lo nan a hmurphun a fiang zet ruangah an uar nasa. Cumi in nauhak acting thiam zet tiin mipi in an pom ih Asian company tampi in thehlartu le model ah an hmang thok.\nPark Shin-hye cu thiamnak tampi a nei. Laam le martial arts khal a thiam zet. “Prayer” timi single album khal a suah. Tree of Heaven drama ih theme song khal amah ih sakmi a si.\nMovie ih a cuan hmaisabiknak Evil Twin timi ah a si. Himi movie ih a cuan ngah ruangah a lungawi thu khal a sim. Kum 2007 January ah Goong S timi drama ah a tel sal. Himi hi drama hlawhtling zet a rak simi Goong an cawnsalmi a si ih a original drama tlukin a hlawhtling lo nan 2007 kum hrek tiang ih zohsaltu (re-watched) nei tambik a si.\nA Hlawhtlin thoknak Ngaingai 2009-2012\nKum 2009 ah Jang Keun-suk thawn tuai in You’re Beautiful timi drama ah a cuang. Hih drama cun leitlun mipi pawl hnenah a hruaisuak cu a si! Cun, himi drama sungih hmanmi hla original soundtrack a simi ‘Lovely Day’ le ‘Without Words‘ timi khal amai’ sakmi an si fawn. Cun, 2010 ah budget niam zetmi romantic comedy film Cyrano Agency ah a telih mak zetin a hlawhtling. 8th best selling film of the year a ngah. Kum 2011 ah Heartstrings drama ah You’re Beautiful ih co-star Jung Yong-hwa (CNBLUE band leader) thawn an cuang tlangsal. 2012 ah KBS drama special season 3 a simi Don’t Worry, I’m a Ghost ah a cuang. 2013 kum thok ah Yoon Shi Yoon thawn Flower Boys Next Door ah an cuang.\n2013 In Tutiang;\nMiracle in Cell No. 7 timi ah hlawhtling cia actors Ryu Seung-ryong, Oh Dal-su, le Jung Jin-young pawl thawn an cuang tlangih cunah mipi in an duhin a hlawhtling nasa. Movie an release hi 2013, March 15 ihsin ni 52 sungah ticket 12.32 million an zuar khawng. Korean movie thuanthu ah zuarkhong hlawhbik a pathumnak a ngah (the third highest grossing Korean film of all time).\nZuknung lemcang a tuannak kum 10 kim lomnak ah Asia khawmual ih khawpi pawlah khual a tlawng. Amah hi nunau lemcang ih Asia khawmual vel khualtlawng hmaisabik a si. 2013 October ihsin Lee Min-ho thawn The Heirs drama ah an cuang. Himi drama hi 2013 kumih weekday drama zoh hlawhbik a ngah. Cun, hih drama sungih hmanmi hla ‘Story’ timi khal amah in a sak. SBS ih thlahmi drama The Heirs cu ram 13 ah zuarsuah a si. Cuih hlei ah 2013 kum sungah man khung bikih zuar suahmi a si. A hleice in Japan ramah a man a khung cuangih zuar khongbik khal a si. Chinese video watching website pakhat a simi Youku.com ihsin zohtu one billion an kim fawn!\nPark Shin-hye hi Weibo followers ah 5million hnakih tam thluntu nei hmaisabik Korean female actress a si. Cumi cun ziangtlukin China ram mipi in an duh ti a langter. Cun, Chinese Anhui TV Drama Awards pawl cun The Heirs hrangah “Popular Foreign Actress Award” an pek bet. Cumi Award a lak lai ah khami drama sungih a sakmi hla Story thawn mipi a awih.\n2014 ahcun SBS thotho ih thlahmi ah Lee Jong-suk thawn Pinocchio drama ah an cuang. Himi ahcun thudik zawhhnittu mino news reporter dinhmun in lem a cang. A netabik a project theihmi cu 2015 ih thlah dingmi The Royal Tailor ah Siangpahrang bawinu (Queen) dinhmun in a tuan ding tiang theih a si.\nAwarda A Ngahmi Pawl;\n2003 Stairway to Heaven ihsin SBS Drama Awards ah “Best Young Actress”\n2007 Fantastic Partner ihsin MBC Entertainment Awards ah “Best Newcomer in a Variety Show”\n2009 You’re Beautiful ihsin SBS Drama Awards ah “New Star Award”\n2011 Cyrano Agency ihsin 47thBaeksang Arts Awards ah “Most Popular Actress (Film)”\n2011 N/A ihsin LETV Movies & TV Series Awards (China) ah “Most Popular Actress”\n2012 Heartstrings ihsin 48thBaeksang Arts Awards ah “Most Popular”\n2012 Don’t Worry, I’m a Ghost ihsin KBS Drama Awards ah “Best Actress in a One-Act Special”\n2013 Miracle in Cell No. 7 ihsin 49thBaeksang Arts Awards ah “Most Popular”\n2013 Miracle in Cell No. 7 ihsin 17thPuchon International Fantastic Film Festival ah “Fantasia Award”\n2013 Miracle in Cell No. 7 ihsin 33rdKorean Association of Film Critics Awards ah “Best Supporting Actress”\n2013 The Heirs ihsin Anhui TV Drama Awards(China) ah “Popular Foreign Actress”\n2013 The Heirs ihsin SBS Drama Awards ah “Best Couple Award (withLee Min-ho)”\n2013 The Heirs ihsin SBS Drama Awards ah “Top 10 Stars”\n2013 The Heirs ihsin SBS Drama Awards ah “Excellence Award, Actress in Drama Special”\n2014 The Heirs ihsin K-Star Awards ah “Popularity Award”\n2014 The Heirs ihsin 2ndDramaFever Awards ah “Best Actress”\n2014 The Heirs ihsin 2ndDramaFever Awards ah “Best Couple Not Mean To Be (with Kim Woo-bin)”\n2014 The Heirs ihsin 50thBaeksang Arts Awards ah “Most Popular Actress (TV)”\n2014 The Heirs ihsin 2ndAsia Rainbow TV Awards ah “Outstanding Leading Actress”\n2014 The Heirs ihsin 3rd APAN Star Awards ah “Excellence Award, Actress in a Miniseries”\n2014 Pinocchio ihsin SBS Drama Awards ah “Best Couple Award\n2014 Pinocchio ihsin SBS Drama Awards “Top 10 Stars”\n2014 Pinocchio ihsin SBS Drama Awards “Top Excellence Award,\nActress in a Drama Special”\nHram – WP


Black Metal | VCTH\nHome » Awnmawi » Black Metal\nBlack Metal hi Heavy Metal ih a thahri mak-ta-rai asi ve. Tempo rangzet, aw thangzet, distortion sangzet pawl si ih guitar kha tremolo picking(double picking), a rangzet mi beat drumming, le hla umdan(structure) tla cin le dan nei lem lo ih phuahmi a rak si.\n1980 lai hrawng, Thrash Metal band pawl cu Black Metal ih hmaisa bik prototype a rak si. An sim ṭheu bang in ‘hmaisa lam sialtu’ band pawl ah Venom, Bathory, Healthammer le Celtic Frost. Pahnih nak lam sialtu pawl ah Norwegian band pawl lak sung in Mayhem, Burzum, Darkthrone, Immortal le Emperor pawl an si. Hih scene pawl nih hin Black Metal style kha thil thungai ah a hung cang ter vivo a si.\nBlack Metal hi nunphung dang ten rak ṭhanglian mi si tiah raklar ve zet mi asi. Music a duhtu pawl danglamnak a nei ve nak cu Khrihfa-do tu le mi kalh, mi el, mi lungkim pi lo ti pawl khi a dinpi mi asi. Cuhlei ah, cuih Musician pawl tla cu Biakinn khaang, mi thattu lole rammi sinak kha thupit ter tuk pawl ah theih mi tla an si bet. Cuti vek thuhla pawl ruangah Black Metal cu tapung(underground) pungsan asi tiah an rak hmuh phah nak a rak si ta ee…\nBlack Metal> Tawi famkim ten simfiang nak:\nStylistic origins: Speed metal, Tharsh Metal, hardcore punk\nCultural Origins: First Wave: 1980 lai vuakvel in, UK ,Second Wave: 1990 thoklam, Scandianvia\nTypical Instruments: Vocals-Electric guitar-Bass-Drums\nMainstream Popularity: Underground\nBlack Metal> Theihlar deuh band pawl:\nBlack Metal style hi tam nawn a um lai ih tuhnu lamdeuh ah kan bei leh sal ke.\nOne Response to Black Metal\nBlack metal pawl cu ol ual lo.


31.4 million kyat Bawmnak dongtu Benjamin Sum in Lungawithu Sim | Falam Online Media\n31.4 million kyat Bawmnak dongtu Benjamin Sum in Lungawithu Sim\nSeptember 15, 2020 September 15, 2020 admin\t0 Comments Benjamin Sum, Celeb\nMyanmar rampi huap level ih hminthang, Myanmar Idol season 4 runner-up Benjamin Sum cun Idol zuamnak a neih hnu ah awnmawi khawvel ih a ke kar nak ding hrang, ramdang bawmnak a ngah mi pawl a tarlang ih duhdawt lainatnak lungthin thawn a hrang ih a hlutu pawl hnen ah lungawithu simnak a nei.\nAmah cun, “A hmaisa in duhdawtmi nu le pa, u le nau nan zaten Pathian in thluasuahnak lo pe hram seh!\nTu ih ka post mi hi Zuamawknak theh ih in duhdawttu pawl(Summers) in, in duhdawtnak, zangfahnak langternak ih in tuahsakmi a siih, ka hmailam hrangah ziin kaupi in onsaknak tla a si. Nan zate parah ka thinlung zaten lungawithu ka lo sim.\nHimi nan cemliammi pawl hi ka hrangah a ropi ngaingai ih, hi lungput nan neimi hrimhrim hi ka upat tuk lawlaw. Bomtlak le dinpitlak si dingin keimah lam khalah ka theitawp ka suah vivo ding.\nA thok ihsin tuini tiang, cun, a ra lai dingmi caan pawl khalah ka hrangih nan caan le nan ruahnak, nan cemliammi zaten Pathian in nan hrangih lungawinak le thlawsuah donnak ah canter hram seh tiah thlaza ka cam.\nCun, himi cangsuak thei dingih cangvaitu zate parah le a hleice in David Nun Tho parah lungawithu ka sim bet duh” tiah a mai` Facebook cahmai ah a tarlang.\nBawmnak a dong mi pawl cu US, Canada le Norway ram pawl in a siih a zaten Maymar kyat 31.4 million a kim a si.\n← Mipi in kan theih ṭul mi MP Hnaṭuan, Sinak le Thil Ti Theinak\nTedim le Hakha ah Covid 19 nathrik hawlnak Cet Hmang Thok →\nChin Arsi Mai Olivia Yin Hua Thawng Luai in Global Sports Management Master`s degree a ngah\nFalam : Palik in Mino Hruaitu ṭhenkhat an hawl tiah thuthang suak\nFebruary 11, 2021 February 11, 2021 Ni Hnem Sung 0\nFalam peng ih Thlisia hrang mi in 2.4 million kyats man Vainim siatsuah


Falam Hrambun Ralkap Pakhat CNDF Hnenah A Tlanlut – Meifar\nFalam Hrambun Ralkap Pakhat CNDF Hnenah A Tlanlut\nChin State, Falam hrambun ih um ralkap Htet Myat Aung cu ralhrang kuthnuai ah hna a ṭuan duh nawn lo ruangah ralthuam kimcang thawn CNO/CNDF hnenah a tlanlut thu CNO in April 18 sun ah tlangthannak an nei. Ralthuam kimcang thawn a tlansuak ih CNO/CNDF in laksawng an pek hnuah hmunhimnak ah an hruai.\nThudang: Tamu tlawnginn ih umhmun khuar ralhrang pawl cu PDF in an kap. Tamu khawpi, Nanfalon High School ih umhmun khuar ralhrang pawl cu April 17 zinglam nazi 7:00 ah tualsung mipi ralkap PDF-Tamu tangtlang in an va kap ciamco ih ralhrang 4 an thi.\nPDF-Tamu tatzin (1) le tatzin (2) ih Special Commando pawlin an va kap ih ralbawi pakhat telin ralhrang 4 cu tlawnginn hmaiah an thi. Mipi ralkap lamah mithi le hliamtuar an um lo ih hlawhtling zetin an kirsal, an kir hnu minute 30 hrawngah siizung motor le ralhrang motor ava thleng ih ralthuam picang le meithal an kap ciamco.\nGood Friday Ah Jesuh Lem An Cang Ih A Thi\nMipi Ralkap In Ralhrang An Kai Ih A Kutsung Ah Ritheihsii, Hursii Tam Zet Aum


Ziangvek Nikhua Khalah - Chinland Today Media\nMarch 25, 2009 6:07 pm·0 comments\nSan a cemlai hlan lo nan hnenah ka um ringring ding,” tiah a ti.-Matthai 28:20\nKumkhat Sung Baibal:– Joshua 19-21– Luka 2:25-52\nJesuh in A dungthluntu pawl a thlah tikah hiti’n thukamnak a pek hngai, “San a cem tiang nan hnenah ka um ringring ding” (Matt. 28:20). “Ringring” timi ttongfang hi Greek Bibal thiam pawl Jamieson, Fausset, le Brown ih an simnak ah, “Ni hmuahhmuah ah” (all the days) tican a si an ti.\nJesuh in, “ringring” lawng a ti lo, “ni hmuahhmuah ah,” a ti. Cumi in kan cangvaihnak hmuahhmuah; thu ttha siseh, ttha lo siseh kan kiangkap thuhla, nitin ttuanvo phunphun kan neihmi le buainak siseh lungawinak siseh a tel ttheh.\nKan Bawipa cu ziangvek thil a ra thlen khal le kanmah thawn a um. Lungawi ni le riahsiat ni, dam ni le dam lo ni, hlawhtlin ni le sunral ni khalah kan hnenah a um ih thazaang in pe, in duhdawt. Zumnak, ruahsannak le duhdawtnak thawn in khatter. A thlangam daihnak le humhimnak sungah in tuam ruangah kan raal, kan ttihnak, kan tuarnak le kan rinhlelhnak pawl an hlo. Ziang tivek dinhmun ih kan um hmanah tuar theinak thazaang kan nei. Ziangahtile Paul hnenah, “Na hnenah ka um a si” (Tirh. 18:10) a ti bangin Bawipa cu kan hnenah a um.\nNa man lolai ah cawl ta awla, “Bawipa cu hinah a um,” tiin Pathian ih umpinak thei dingin zir aw. Hmuh thei lo Pathian hmu dingin thlacam awla nitin zoh aw.\nMit hmuh lo Pathian ih umpinak in i hnem,\nKa kiangah a um ringring ti ka thei;\nBuainak in i kulh tikah,\n“Ka faa hinah ka um,” in ti.\nTon theih a silai ah Bawipa cu hawl uh,\nA nailai ah Amah ko uh (Isa.55:6).


Chin Person of The Year, 2020 Zohṭhimtlak Bik Hril Ding Thuthan – Meifar\nChin Person of The Year, 2020 Zohṭhimtlak Bik Hril Ding Thuthan\nJuly 2, 2021 admin Leitlun 0\nChin Community USA ih a hril ṭheu mi Zohṭhimtlakbik (Person of the Year) cu 2020 hrang khal hril a si ding. Mipi zate’n July 1, 2021, ihsin July 31, 2021, tiang Nominate (hrilsung) theih a si.\nZohṭhimtlakbik 2020 nominate le hril tikah (2019-2020) kum hnih sungih an hlawhtlinnak asilole, an thilṭha tuahmi zoh ih nominate le hril ding a si. Zohṭhimtlakbik 2020 hril mi cu September 3-5, 2021, Chin Kum Thar tuahnak hmun USA ah puan a si dingih lawmman pek a si ding.\nZohṭhimtlakbik 2020 hrilnak hrang TAHFUNG pawl: (i) Chin miphun le Chin ram ṭhansohnak hrang ṭuantu le zuamtu, (ii) Chinmi hmunzakip ih um pawl bawmtu le fingkhawitu, (iii) Chin ṭong, Calai le Nunphung kilhim ih cawisangtu, (iv) Chinmi zate huap ih lungrualnak le duhdawtnak hrang ih sulsattu le ṭuantu\n(v) Fimthiamnak (Education), Awnmawi (Music), Lehpannak (Sport), Thiamzawng hnaṭuan (Field) a phunphun ah zohṭhimtlak tiang hlawhtlinnak ngahtu, (vi) (2019-2020) kum hnih sungih an hlawhtlinnak le an thil tuah mi (Zohṭhimtlakbik an sinak) par ihsin hril a si ding.\nZohṭhimtlakbik 2020 Nominate (Hrilsung) tuah dan dingL (i) Zohṭhimtlakbik hril ding cu July 31, 2021, tiang netabik nominate theih a si. (ii) Nominate tikah (2019 – 2020) kum hnih sungih an hlawhtlinnak asilole\nan thilṭha tuah mi (Zohṭhimtlakbik an sinak) zoh ih nominate ding a si.\n(iii) Chin Falam hnahthlak sung mi lawng nominate (hrilsung) ding a si. (iv) Kawlram le leitlun hmun dangdang ih ummi sung ihsin nominate theih a si. (v) Mi pakhat in nominate (hrilsung) mi pakhat lawng tuah theih a si. (vi) Nominate mi cu zohthimtlakbik2020@gmail.com ah kuat ding a si. (vii) Thusut duhmi a um asile zohthimtlakbik2020@gmail.com ah sut theih a si.\nNominate mi ih thuanthu tawi ngan tikah a hnuailam ih Ca ngan dan ruahman mi vekin thlun ding a si. (i) Nominate mi ih thuanthu tawi cu cahmai-2 (2pages) hnak ih tam lo nganmi a si ding. (ii) Cangannak cahnah le cafang hman dan pawl cu a hnuailam vekin a si ding.\nPaper size = Letter/A4, Font Style = Times New Romans, Font Size = 12 points, Margins: Top = 1inch, Bottom = 1inch; Right = 1inch; Left = 1inch, Cangan mi cu pdf file thawn kuat ding a si. (iii) Nominate mi ih Hmin pum (Full Name), Umnak address, email ID, pehtlaihnak telephone number, Facebook ID ti pawl kimcangten ngan tengteng ding a si.\n(iv) Nominate tu ih Hmin pum (Full name), umnak Address, email ID, telephone number (OR) Facebook ID ti pawl kimcangten ngan ding a si. Hminsin: A tlunlam ih Ca ngan dan ruahman mi thlun lo nominate nak ca cu hnawl a si ding (Pom a si lo ding).\nZohṭhimtlakbik lawmman ngahzotu pawl nominate (hrilsung) tuahsal theih a si lo. Zohṭhimtlakbik lawmman ngah zotu pawl: (i). Rev. Dr. Hre Kio Kum 2003, (ii). Dr. Za Hlei Thang Kum 2005, (iii). Edward Thawng HmungKum 2006, (iv). Dr. Runbik Taitthio Kum 2007, (v). Rev. Dr. Biak Hlei Mang Kum 2008\n(vi). Levi Sap Nei Thang Kum 2009, (vii). Lailun Foundation Kum 2010, (viii). Cheery Zahau Kum 2011, (ix). Ngun ThawngKum 2012, (x). No Than KapKum 2013, (xi). Dr. Hrin Nei ThiamKum 2014, (xii). Olivia YinHua ThawngluaiKum 2015\n(xiii). Thawm Hlei MangKum 2016\n(xiv). Salai Lian LuaiKum 2017, (xv). Dr. Than Bil LuaiKum 2018, (xvi). Pu Van KyiKum 2019. Hminsin: A tlunlam ih Zohthimtlakbik Lawmman ngah zo tu pawl nominate tuah theih an si lo. Chin Community USA (Chin Pawlpi USA).\nMandalay Peng, NLD Chairman An Hrem That Ih Covid-19 In A Thi An Ti Hnuah An Phum Cih\nFalam Ah Palik Bawi Zuri In An Kapaw Ih Pakhat A Thi


Tulai Delhi Chinmi pawl khawsak daan - Chinland Today Media\nTulai Delhi Chinmi pawl khawsak daan\nMarch 4, 2009 7:20 am·0 comments\nDelhi Chinmi pawl khawsak daan timi ngantu hi Delhi ah kum (10) leng khawsa ve tu a si. Amah le theitawk in Chimi pawl ih harsatnak a zingzawi ih tlun ah amah rori khal harsa tuar ih khawsa a si ve. A ngantu hin ram dang ih um pawl ih theih tul zet tulai boruak le nitin caan hman daan pawl thupi zetin a tar lang.\nThe golden land of Burma tiih kawhmi ram nuam ah Chinmi tampi kan rak um. Asinan 1988 ihsin ralkap pawl in diklo zet in, hremnak a phunphun, hna tuan har sasa, biaknak lam ih hremnak na men lo, rukru le misual tiih puhnak le thahnak tiang kan tuar ruangah ram sungah um ngam nawnlo in Kawlram venghnen India, Thailand, Bangladesh, Malaysia, Singapore le a dang ram ah Chinmi kan thleng.\nKan Chin state ih um mi (500,000) sung ihsin (100,000) lenglo cun kan Chin ram nuam (Burma) kan suahsan. Mi (60, 00) lenglo cu Mizoram le Manipur ah nunnak humhimnak ding hawl in an khawsa.\nA tufang ah Kawlram mi a bikin Chinmi (4200) in raltlan sinak dil in New Delhi ah an khawsa. Mi (1930) pawl cu raltlan ah pawm fel an si zo. Mi (22, 20) lenglo pawl cu raltlan sinak dil in leh result hngak phah in an caan an hmang rero. Mi (620) tluk ih case pawl (pending) zohsal dingih ret an si. Mi (50) hnak ih tam reject tawng an um bet. UNHCR hin kawlram, hrangah 1994 ihsin khan sangka a rak ong thawk.\n1. Delhi ih Chinmi pawl ziangmi rawl an ei, India rawl an ei ve maw?\nAns: Kawlram ih kan ei vek an ei ko. Harsatnak ruangah fang man olbik pawl an ei theu. Sa cuai khat ah Rs-100/- a thleng zik thlang ruangah rawlhmeh thaw, sa lei a har vivo. A um rei pawl cun puri/samosa tivek rawl ah tla an khal thei. Kawl ram ih eivek rawlhmeh le rawl ei a si ti sehla a sual tam lo ding.\n2. Ziangvek inn an luah?\nAns: Harsa te kan si ruangah inn Rs-5,000/-man a luah thei cu mi nung thei ti an si. Room khat ah mi (8) um tla an um. Rawl einak, ihnak, mileng room pawl a bang aw theh tinak a si. In sia te thawnghnih khat man luah an tam sawn.\n3. Ziang vek hna an tuan?\nAns: UNHCR tonglet, UN thawi pehpar organization dangdang ih tong lettu, Call Center ah, pakan kholh, lakphak zem, nauhak khawi, puan cep, computer operator, tidai zem, jean bawngbi aah, puan sawp, Korea pawl hnen ah hnen um tuan, gate kiltu, Security, thil aah tivek hi a tlangpi thu ih tuanmi hna a si. Cumi lo UN lam ih tawlrelmi tampi hlawhawk nak a um. Mi 380 ah mi 14 in thaten hna an tuan thei ih mi 107 cun an tuan thei lo ih mi 259 hrawng cu hna tuan lo le tuan ding neiloin an khaw sa.\n4. Ziangzat an hlawh?\nAns: UN lam ih tonglettu pawl hin nikhat Rs-500-600/-tivek tla an hlawh ih a dang refugee organization le section dangdang ih hna tuan pawl in thla khat ah Rs- 4000-5000/- vuakvel an hlawh ban. Culo, Call Center ih hna tuan pawl in Rs-8000/- hrawng an hlawh nan thate a tuan suak thei an tam lemlo. Cun, computer thiam le tongthiam pawl in thla khat ah Rs-5000/- vel hrawng an hlawh ve. Culo, vai lakih han tuan pakaan kholh le hnen um tuan le puan cep pawl cun thla khat Rs-3000/- hman cu an hlawh thei lo caaan a um.\n5. Harhdamnak lam ah buainak an tawng theu maw?\nAns: Hna tuan, rawl thaw ei thei lo tiah damlo an tam zet. Asinan, raltlan hrang ahcun man lo ih zohawk theinak hmun tampi a um, sivai khal paisa tul lo ih ei a theih ih a nuam zet. Khat lam kau ahcun sivai mi an pek tikah pum naa hrang le ha naa hrang sivai tla a rak bang aw theu. Siman khung cin le si tha cin cu kan lei theilo. Sivai leinak man pawl cu harhdamnak lam hotu pawl hnen ah dil sal a theih. Siivai leinak man pawl cu bill leh theih a si. Asinan, bill sal ding ah buainak tampi an tawng theu.\n6. Zirnak lamah ziangtivek in nan um?\nAns: Zirnak lam ahcun a tha, India mipi pawl hin mirang an hmang tuk ih thanso a ol zet. Cun, kan Chinmi phunsang tlawng kai thei cu mi malte an si. Phuhrek ihsi phun 12 tiang kai cu mi tampi an um. Sungkua tampi cu tlawngtha ah an fate an ret thei lo ih refugee ca zirnak tivek ah an fate ca an zir ter, cuang khal cu a tha zet thotho nan duhthu a sam lo deuh ti nak a si.\nNauhak 282 leng hmaitawn thusuhnak ahcun nauhak 69 pawl cu thaten tlawng an kai thei ih mi 151 cu an kai theilo. Mi 72 tluk cu zir sunzawm thei nawnlo in an um.\n7. Ram dangmi si ruangih nautatnak tuar thu ah teh…ziangtluk?\nAns: Tawn tengteng dingmi a si ko. Vai pawl in kan Chin fala hi an zoh duh hleice. Tlangval thenkhat nautatnak ruangah vuak, thawi an tawng theu. Kawlrammi pawl hi Nepal zuar aw pawl ah in ruat theu ih nepali tin mi an ko theu. Culole, bahadur (micak) tivek in nautak tuk in mi an ko theu. Vuakvelh tuar tampi an um. Fala then khat cu vai tlangval pawl ih hmuhsuam le nautat a phunphun tuar an um. Harsatnak cu rel ding tampi a um nan rel cawl ding a si lo.\n8. Delhi khawi tawk hmun le veng ah an um?\nAns: New Delhi ih kan Chinmi umnak veng pawl cu Janak Puri kulh sungah a si ih Budella, Hastal, Vikapuri District, Jevan Park, Mahindra Park, Sitapuri, Bindapur, Chanakya Place, Chanakya Puri, Uttam Nagar, Asalatpur veng pawl ah an um. Delhi cu 1483 sq a siih mi 14 million populations an si.\n9. Delhi ih Biak inn le Fellowship pawl in sim thei pei maw?\n2. Chin Christian Fellowship\n3. Chin Believer Church\n4. Lai Christian Church\n5. Delhi Matu Christian Fellowship\n6. Matu Christian Fellowship\n7. Zomi Christian Fellowship\n8. Delhi Zomi Church\n9. Burma Christian Association\n10. United Pentecostal Church\n11. Living Faith Baptist Church\n12. Gospel Baptist Church\n13. Seven Day Church (1)\n14. Seven Day Church (2)\n15. Mizo Fellowship\n16. Assembly of God\n10. UNHCR in ziangtluk Chin raltlan pawl a bawm?\nAns: UNHCR ih a bawmmi 10% hrawng an si. Mi 70% in rawlhmeh hlawnmi le mi rawlhmeh duhlomi sam dingin zan sim hnu ah an tawi an vak. Mi 72% pawl in thlatin 3000 hnak ih mal an dawng. Bawmtu neilo le UNHCR ih a bawmlo/bawm nawn lomi 90% an si ih UNHCR ihsin zianghman ngahlo le theipi lo 40% hrawng an si ding a zum um.\n11. Delhi ah mi ziangtluk thi hlo an um zo ding?\nAns: A phunphun damlonak le vansiatnak ih 1999 ihsin 2007 khan mi 30 leng an um zo.\n12. Sungkua ziangzat ram dang an feh zo?\nAns: Kan dung kum 2007 ihsin ram dang feh (resettlement) a laar hleice ih tui 2008 thleng ahkhan sungkua le mimal feh a zaten mi 435 hnak ih tam a feh suak zo ti a si.\n13. Tu lai hi ziangtin si, ram dang feh an um ko maw?\nAns: UNHCR ih a ngai pawimawhbik cu Family pawl an si. Cu mi theh ah nuhmei, Fala single, kum kimlo tivek ih then an si. Mipa single lo hmuah cun ram dang ih kuat rero an si. Tu ah mipa single pawl khal resettlement hrang interview kawh thawk rero an si thlang nan ram dang feh suak zohman an um hrih lo.\n14. Kum 2010 ih interview ding pawl kha 2009 ah an thawn theh timi, kan theihmi kha thudik a si ko maw, ziang ruangah si?\nAns: Aw, thudik si ko nan, zohman in ziangruangah an thawn timi an thei lo. Mi thenkhat cun India ih commonwealth Game um ding ruangah tivek in a phunphun titi a um nan, felfai te ih thutheih a um lo.\nNew Delhi Ih Ka Mitthli\nKawlram runtu Chinmi pawl an si\nRaltlan sinak ih Australia ram na thlen tikah\nMalaysia Ah Nuam Men Ih Nunau Hnatuantermi Runsuak


Ralhrang Pawl Nih CNDF hriamtlai phu An Kah Ngam hna Loh! – The Cherry Par\nRalhrang Pawl Nih CNDF hriamtlai phu An Kah Ngam hna Loh!\nChinram Falam Peng Waybulah khualipi chungah tuzarh ah kahdohnak fak pi in a chuak.\nNihin January 11 zing lei suimlam 9 hrawngah Waybula khuapi pawng ah Chin National Defense Force nih an remh mi bomb cu rahrang ralkap nih an lamp caah ralhrang lei in a thi mi le hliam an tuar mi an um.\nCun khawh cun hliam atuar mi an tam caah ralhrang lei nih an kah ngam hna lo hna ruangah an hrial hna i Chin National Defense Force nih an um nak lei ah cun an kal hnawh hna ii an va kah hna. Ralhrang ralkap an um nak hmun ah cun Zanlei sang suimilam 2 hrawng ah Chin National Defense Force nih an i kahdohnak ah an tei deuh hna caah minng 15 nak in tam deuh an thi i hliam an tuar mi an tam.\nDEMOCRACY THUPITNAK (Sungmuril) Democracy (mipi uknak) ih thupit le ṭhatnak sungmuril cu,_Hmuhdan le duhdan bangaw lo umkhawm thiamih khuaram hrang a ṭhabik hawltlang, a si.\nFIMKHUR: Federal Democracy hrangih hna ṭuan taktaktu tla cun, “Kei thawn bangaw lo cu ka doral”. timi kan fehpi pang a sile “ultra-fascists lole hyper-communists” bangin, fapa in mai piannak nulepa le unau tiang hua ih that ngam dinhmun thlen pang a awlte. Cuvek cu democracy duhtupawl tuahdan a silo.\nKan hmuhdan vek hmu ve lo, kan duhzawng duh velo midang kan theihthiam ih an hmuhdan khal a dik sawn thei, a ṭha sawn thei, ti kan ruat thiam tlunah hmuhdan “Bangawknak zawnte” hawl thiam sawn ding a si. Cutin kan hmuh thiam a sile democracy sungmuril kan kai ngah tinak a si.\nDemocracy duhtu mipitling cun, pawmdan le hmuhdan dang neitupawl thawn an “bangawk lonak” hnakin “bangawknak zawnte” hawlin hnatuan tlang an thiam. “Ka hmuhdan thawn bangaw lo, hmuhdan dang neitu cu ka doral” lole, “Kei thawn bangaw lo cu ka doral (Who are not with us is against us or our enemies)” timi hi mipitling lungput a silo. Hivek lungput kan neih miin in #tenauter, in #fateter. Hivek hmuhdan cun rampi le miphun thansonak tiang a khampit theu. Cu lawng a silo, Democracy sungmuril a kalh in a siatter.\nCuruangah, democracy ramah hmuhdan le policy bangaw lo Party phunphun (multi-parties) din siang a siih, parliament (Hlutdaw) khalah “Uktu party (ruling party)” tlin lonak rak hawl, rak aukhum ih rak dodaltu hmuhdan dang nei “Eptu party (Opposition party)” a umnak san a si.\nDemocracy cakin nung ringring thei dingah party pakhat lawng a cakbik ringring a ṭha lo, a caktuk a sile ṭihnungzet party pakhat duhdan lawngih lairel “Party pakhat lalnak (One party dictatorship)” ah a cang thei. Hivek cu democracy dan ih mipi hriltlin mi si cingin, mipum tam sawn in Lalsual (tyrants) vekin mipum mal sawn ukbettu ah can a theih. Hivek silo dingah Eptu party an cak ve a ṭulnak san a si! Democracy duhtu le Ram le miphun riantu si cingin Democracy sungmuril_A ṭhatnak, a manneihnak le hlutnak, a nawmnak le danglamnak_tep bantu kan si cio saduhthat phahin!\nRual duh hnenah, Rampum aihramnak ih khat kum 2021 kan thlah liam zo. Kumthar 2022 tluangten hmang liam thei dingah hi thu hi duhsaknak sangbik thawn ka lo hlan; Mi hnenah nangmai thu a sia a ṭha rel tam ruri hlah: Na ṭhatnak na rel le an lo zum lo ding. Na tlinlonak na rel le na relmi hnakih tlinglo le sia ah an lo ruat ding.\nMidang thu na rel zik tikah hihi cing ringring aw, Mi pakhat tlinlonak sa bawh ih bawh ih zapi theih ih phuansuah paih tuk ka si pang maw ti ruataw aw. Cuvek na si pang ahcun thluak lam tlaksamnak nei ah miin an lo ret ding. Midang hnenah ziangcin tiang relsuah a mawi ti ruat loin, theih mi zate relsuak thluh hmang, ka si maw ti ruataw aw. Cuvek na si pang ahcun, thupipa rawn tlak a silo, tin miin an lo ruat ding.\nA san cu: Ṭhaten zoh aw, ṭhaten ngai aw; a ṭong veten a mai hmuhdan lawng dik bikah ruat, thutaw thulu le midang in ziangtin an hmu ve ti ruat thiam dah lo milai cu, lungkhatphur an si tlangpi. Remnak le daihnak duh tuktu Rual duh Roger, Tuah mi neilo pawlin thuanthu tling tiih sim le rel tlak thuanthu an nei lo ti a sinan, daiten um cu thil ṭha tuah a si can a um ti hngilh hlah.\nMi ropi Mandela in “Mifim daiten an um tikah lungkhatphur miâ an pung ciamco – Fools multiply when wise men are silent” a rak ti. Lungkhatphur punter hrim duh menah milungfim daiten nan um cu thil ṭha a silo ding. Hmanseh, Kawl phungthluk ah, “Theihnak mal lungkhatphur an lungawi a sile Rampi hrek hnadaiten a um phah,” ti a si.\nCuruangah, Keimah vek, awm sungthu pholang phahphah kan rak aukio ṭheu hmanah, nang vek milungfim rual cu “Remdaihnak” leng thei dingin daiten nan rak um thiam phah a ṭul ko. Rual duh, nang cu zirnak cu tantain pianpi lungfim hrimhrim na si ruangah, daiten na um hmanah, thlipi hrang a daih ih tilian a kan tikah, cung Khuanu le mipiin na zalhnak runinn dai in ram dintu dingah an lo kaitho leh ko ding! Na nun zalamtluan tluang vivo hram seh.\nDuhsaknak thawn, Na rual. Credit: Pu No Than Kap\n← Thantlang khua hna kan chuah tak, khuachung lila ah\nBreaking News: Ralhrang 200 cu Kham Khawh Loin Falam Khuapi Lei An Luh Khawh Men! →


"Shake It Off" Timi Ih Hlathu Ruk(fir) Puh Ruangah Taylor Swift In Cawhkuan Tong. - Chinland Today Media\nNovember 4, 2015 2:04 am·0 comments\nPop khawvel ih milar le hlasak thiam Taylor Swift cu a hla”Shake It Off” timi ih hlathu ruk(fir) puh asi ruangah US dollar million 42(£27 million) cawhkuan ter asi.\nHi Taylor Swift ih music video “Shake It Off” hi mipi ngaithlak leh zoh a hlawh ih Youtube khalah billion khat leng lo zohtu a nei. Leitlunhuap music video lak khalih top ih lang ban asi ih UK phei ah cun hlalar bikpawl hmin list khalih a pahnihnak ih ding ban asi. Kum 2014 ah a tharih a rak larnak hla khal asi fawn.\nUS R&B hlasakthiam Jesse Braham cun Taylor Swift hin kum 2013 ih ka ngan mi “Haters Gone Hate” timi hla sung ta ka theihnak tello in hlathu in ruk(fir) tiah daan caphekpawl thawn Taylor cu court ih a khin bakah a music video track sung tiang khalah, ngantu dinhmun in keimah i ret ding asi tiah a sim ih hi hlathu copyright thuneihnak khal ka kutsung ah a um tiah a kam a kau bet.\nHi khinawknak ah Taylor lam ihsin aiawhtu dinhmun in daan milih thureltu ding khal hmuh ding beisei theih asi hmang ih tu tiangah ngaican asi hrih lai.\nMr. Braham ih nganmi hlathu “Haters gone hate” ti le “Playas gone play” ti khal a takram in Swift ih hla thunon(chorus)pawl ah an lang hngehnge. Cubakah Braham nganmi hla ih thunon, ” Haters gone hater, playas gone play/ Watch out for them fakers, they’ll fake you everyday” tile Taylor ih “Shake It Off” hla thunon “Cause the players gonna play, play, play, play, play/ And the haters gonna hate, hate, hate, hate, hate.” “And the fakers gonna fake, fake, fake, fake, fake” tipawl khalin an lakah phat rualloin thu a sim.\nTaylor hin Braham hla ih music fehdan(tune) vek cun a cawng lo nan a hlathu cu a rak thursak ciang tiin a sim theih awm e!\nKum 50 ih upa mi Mr.Braham cun Swift hin ka hlathu vekih a ron ngan theinak ding san a umlo ih bakah ka hlathu le a hlathu a bang rorin’ an bangaw cetcet tiah a sim. “Haters gone hate” timi hla rak ngan lo sehla tuah “Shake It Off” timi hla a umlo ding tiah a simbet.\nMr. Braham hin a tirte ihsin hlangantu ah a hmin rak tarlang sak ding in le hi Pop singer milar Swift thawn selfie veikhat te la ding in a rak dil rero nan Swift cun a thil ngenmi cu makah thlaksak loin cutiin hi bang dinhmun an thlennak san asi. A hmasa ah cun hitiin ka fehliam ter men ko ding tiah Braham cun a rak ruat dah. Asinan caan ziang ti tluk a rei hmanah hi hla cu ka hla te asi ringring ko tiah a lung a rak dirsal.\nTui’ țum lawng siloin Taylor Swift hi a liamcia kaar khalah US radio DJ, David Mueller in zuknung thu thawn pehparin daan thawn a rak khing zo.# (BBC)\nAngelina Jolie ‘Sii-Ta-Ma’ A Si Lai Video In Mualphoh


Ralkap Nih PDF Kan Tlaih Tiah An Chim - News and Media\nRalhrang pawlin CDF le PDF an kaih thu ralhrang thuthang phuannak Fifty Two News sungah an tarlang. June 16, 2022 zinglam nazi 7:00 hrawngah Magway, Gangaw, ahmat (1) vengsung check-gate ah zingzoinak an tuah ih PDF pakhat an kai. Kum 19 mi Ma Ei Thet Mon cu thusutnak an nei ih Sai Du khua ihsin Gangaw lam ih feh tum a si. Ralhrang pawlin thusutnak an nei ih an zohdik hnuah PDF tin an kai. Crd – MF


Model In, “Kan Inn Neitu In Ka Hnaṭuan A Theih Veten Innluah Man A Let Aitam In A Than” A Ti – Meifar\nModel In, “Kan Inn Neitu In Ka Hnaṭuan A Theih Veten Innluah Man A Let Aitam In A Than” A Ti\nApril 20, 2022 admin Leitlun 0\nFala kum 29 mi Romi Chase cu a inn neitu in a hnaṭuanmi a theih veten a innluah man cu a let aitam in a than. Romi Chase cu Poland rammi a si, 2017 kum ah America ram ah nunhram thok dingin a vai.\nA tlawngkainak buaih in hnaṭuannak ṭha a ngah thei lo ih hleiah green card or work permit anei lo ruangah ramdang ah a talbuai. Asinan, a taksa mawinak cu online Instagram ah a pholang ṭheu ih a zum aiin arak hlawk zet.\nCumi hnuah OnlyFans a tuah ih puitling zoh ding video a tuah ṭheu cu a lar deuhdeuh, OnlyFans a tuah pekte ah $1million sumpai a hlawhsuak thei. Tu’ahcun OnlyFans tuahtu lakah mi hlawhhling bik a si zo. A hlawhhling hnuah Miami khawpi ah inn tumpi a sang, ihkhun 4 aum ih a hmun le ram khal a nuam zet.\nOnlyFans tuah hi daankalh a si lo ih cozah hnenah sumpai khal an pe ṭheu. Himi inn ah kumkhat lenglo arak um zo, a inn neitu kum 50 mi in online parih a video cu arak zoh ve ṭheu. Cumi hnuah inn neitu cu ava leng ih, “Instagram ah ka lo hmu” a ti. Romi Chase in thildang ah a ruat lo ih ‘Si maw, Ok’ a ti.\nInn neitu cu a tlung sal ih a thaizing ah inn neitu hnen ihsin cakuat a dawng cih, innluah man cu $2,300 ihsin $4,800 ah than a si. ‘Na lungkim ding maw, ni 60 sungah na suak ding’ tin a ngantel. Romi Chase ih ngaihdan a si lo tuk ruangah daanthiam hnenah a sim thei ih lawyer in ‘ti thei mi zianghman kan nei lo, himi cu amai thuthu a si’ arak ti.\nCuruangah inn neitu cu a phone ih a suak ding thu a sim thei, cun ziangruangah innluah man na than tin a sut nan simfiangnak zianghman anei thei lo. Inn ihsin a suak hngal ih tu’ahcun Las Vegas aum, tu’ih a innluahnak cu inn neitu khal an ṭha zet ih innkhun 5 le takkolhnak 5, bulpak pool khal aum ih nuam a ti zet.\nRomi Chase in a thilton thuhla ah, “Innluah man hi kimten ka pe ringring, Covid-19 thlisia a hrang lai khalah ka pe thotho. Innhnen pawl thawn khal kan remaw zet, ka hringnun cu a nuam tuk lawk nan ka hnaṭuanmi ruangah innluah man cu than ka si. Inn neitu in ka hnaṭuanmi a duhlo a si ding, ka hnaṭuanmi cu cozah daankalh a si lo, a thiang. Tax khal ka pe ringring, innluah man cu 120% rori in a than ruangah inn cu ka suahsan” a ti.\nA Phone In A Nunnak A Humhim\nTaingen Khua Kiangih An Sarmi Ruak Cu Zo A Si Ti An Theifiang Zo


A Nupi Hlun Urthattu Cu Thi Dingin A Thu An Ṭhencat – Meifar\nA Nupi Hlun Urthattu Cu Thi Dingin A Thu An Ṭhencat\nOctober 15, 2021 admin Leitlun 0\nSeptember 2020 ah China pacang in a nupi hlun cu gasoline in a tawih ih a urthat, kumkhat hnuah a thubuai cu court in a ṭhencat ih “Hremnak phunphun pek hnuah thi ding a si” tin a thuhla cu an ṭhencat rupri.\nKum 30 mi Amuchu cu online sungih milar pakhat a si, a online hmin cu Lamu ti a si. China, Sichuan Province, Aba tlang parah an um ih an khuasatdan cu online parah a pholang ṭheu. Tik Tok khalah follower 782,000 lenglo anei zo.\nJune 2020 ah a pasal Tang Lu thawn an ṭhenaw fel. An ṭhenawknak cu a pasal in kut a thlak ṭheu ruangah ti a si. Lamu cu a nulepa tei inn ah aum ih online parih live a thlah rero laitakah a pasal hlun in ava lutchilh ih a urkang.\nA urkang lai khalah online mipi pawlin an rak hmu ve ih a rapthlak tuk an ti. A video cu thuneitu pawlin online par ihsin an hlonhlo zo, a taksa 90 percent cu a kangsia thluh, siizung ah zarhhnih sung an tuamhlawm hnuah a hliamhma pawl tuar nawn loin a thi cu online mipi pawl an thinheng zet.\nAn khuasung khalah lamzawhnak an nei. Cutin court in a pasal cu nungtlak ah an ruat lo ih thi dingin a thu an ṭhencat. All-China Women’s Federation in 2013 kum ih an zingzoinak ah China ramsung ah pasal nei lai nunau 4 sungah pakhat in hmuhsuamnak a tong ti an hmusuak.\nṬhenkhat cu midang hnenah an theihter lo ih anmahten an tuar, thuneitu lamin nunau covo an ngaihsak lo ih an ngaihsak tikah cun khua an tlai zo ṭheu tin an ngankhum.\nRialti Pastor In Mipi Hnenah Zangfah Dilnak Le Theihternak\nChin Ram Ah Tualthatnak Rapthlak Zet A Thleng, An Makpa A That Hnuah Midang Khal A Hliam


Celta Vigo Dotu Ding Zidane Ih Real Madrid Hmin Cazin – Times Of Chinland\nCelta Vigo Dotu Ding Zidane Ih Real Madrid Hmin Cazin\nReal Madrid coach thar Zidane cun Real Madrid coach a sisal hnu ih a puai hmaisabiknak si dingin ,tuizan March 16,myanmar 9:45m ah laliga round 28nak hrang Celta vigo a rak mikhual dingih Real Madrid hrang lektu ding minung a hril fel zo.\nZidane cun ,tuizan an puai hrang Navas ,Courtois , Lucci , Ramos ,Marcelo ,Varane ,Nancho ,Odriozola,Reguilon ,Kroos ,Modric ,Valverde ,Asensio ,Brahim Diaz ,Isco ,Ceballos ,Mariano ,Benzema le Bale pawl a hruai.\nHimi lakah Isco cu lungawi hleice bik dingin a langih a dam that zet lai khalah Coach Solari cun hmin cazin ah a rak telh dah lo.Vnicius ,Carvajal ,Lucas le Llorente pawl cu damlonak ruangah hril an si lo ih laitlan Casemiro cu red card ruangah hrem a si.Dungkham Vallejo hrang hmun a um lo ih B team lamah a rak tlangleng hrih ding.\nZidane cun tuizan an puai hrang minung 19 a hril fel zo nan,lut hngaltu ding minung 11 pawl cu phuannak a nei hrih lo.Marcelo le Reguilon ah zo a lut hmiasa ding timi cu mipi hmuh cak bikmi a si ih Isco le Bale hrang lehnak hmun a um pei maw timi khal in mipi thinlung a luahzet.\nTui dinhmun puai 27 lek zo mi laliga ah Barcelona in hmat 63 thawn hmai an hruai ih pahnihnak ah Atletico Madrid um in hmat 56 an nei ve.Real Madrid cu hmat 51 thawn table 3nak an si.\nC.Ronaldo Ka Rak Ringhlel Lawk -Douglas Costa


Nangmah Na Si Maw, Ka Innhnen pa - Chinland Today Media\nFebruary 21, 2009 4:20 am·2 comments\nSiar: Luka 6:29\n“Zoso ka innhnen cu a si?” –Luka 6:29\nKumkhat Sung Baibal:– Mipum 1-3 – Marka 3\nA inn ihsin peng 4000 lai hlatnak Caribbean tipithuanthum sungah lawng thawn a fehtu Mirang pa pakhat cu thlisia sungah a thantar tthuam a hlo. Pi 20 a sangmi tisuar lakah a lawng cu nihnih feh thei loin a um hnu ah SOS in a thuthanmi an ngah. Ananova thuthang in a thuthannak an ngah hnu ih sim daan ah, a thuthannak an ngah hnu minute 90 a rei hnu ah 116,000 ton a ritmi lawng tumpi ih captain pa in a ruun suak.\nTi sungin an dirh suak tikah a ruuntu Tinbaw captain cu Hampshire Warsash ih a innhnen pa a si ti a thei. Zianghman ruahsan ding um lonak hmun ih vansan lai ah a innhnen pa ih a ruun cu ziangtluk mangbangza so a si.\nJesuh ih innhnen hmuh daan cu an umnak kel lo hmun ah a si ttheu. Judah daan thiam pa in ka duhdawt dingmi kan innhnen cu zo an si? tiah a sut tikah Jesuh in kauzet huap in a sim. Zaangfahnak neitu Samaria pa ih thuanthu a sim ih kan innhnen cu kan rualpi, mikhual le kan raal khal siseh kan pek theimi bomnak a ttultu pawl an si (Luka 10) tiah a ti.\nJesuh ih milai kan si ti langternak dingah kanmah in siatsuah duhtu tlun hmanah thinneemnak kan langter a ttul (Luka 6:32-34). Cutik lawngah a raal kan silai hmanah in rundamnak dingah mankhungzet a pektu Pathian ih thinlung kan langter thei ding.\nTuni ah mi paziat thinlung ka tonghtham thei ding?\nInnhnen paziat in ka lamzin an zawh ding?\nMi tampi thluasuah pekin ka bawm hngai thei,\nKhrih bangnak in ka tonghtham hngai ahcun.\nKhrih kan duhdawtnak cu kan innhnen kan duhdawtnak in a si.\nInrfotmaion is power and now I?m a !@#$ing dictator.\non July 8, 2011 at 5:03 pm\n“Jesuh ih innhnen hmuh daan cu an umnak kel lo hmun ah a si ttheu. Judah daan thiam pa in ka duhdawt dingmi kan innhnen cu zo an si? tiah a sut tikah Jesuh in kauzet huap in a sim. Zaangfahnak neitu Samaria pa ih thuanthu a sim ih kan innhnen cu kan rualpi, mikhual le kan raal khal siseh kan pek theimi bomnak a ttultu pawl an si (Luka 10) tiah a ti.” a va tha ve.


Mindat Mipi in Martial Law cohlang lo - Falam Online Media\nMindat Mipi in Martial Law cohlang lo\nMay 14, 2021 May 14, 2021 Ni Hnem Sung\t0 Comments\nMindat ah meithal hmetpuak in doawknak a ṭan sal hnu May 13 ah SAC ralkap in Martial Law an phuang nan mipi ukhruaitu pawlkom in an cohlang lo thu ca in an suah ve.\nSAC ralkap le CDF Mindat karlak kahdocawlh thutiam an nei mi cu May 12 ah ṭhiatbal in kapaw thoksal a si ih ralkap lam in duhsahten cangvaih thei dingin May 13 ah Martial Law an phuangmi a si.\nMartial Law thusuahnak ahcun khuatlang remdaihnak hrang ah Mindat khua ukhruai thuneihnak cu pengṭhen ralbawi hnen ah ap thluh a si ih boruak ih zir in le a ṭul dan ih zirin amah bulpak telin siseh, ralkap bawi thupeknak khalin siseh a cangvai thei a si tiah an tarlang.\nMin Aung Hlaing hohami ralkap in rampi ukhruai thuneihnak an la hnu ih dinsuahmi Midat mipi ukhruaitu pawlkom khalin Martial Law an cohlang lo thu le mahte ukhruaiawknak “Daan” an hmang sawn ding thu an phuang ve.\nCumi ah “2021, February 1 ih rampi ukhruai thuneihnak latu ralkap ukhruainak cu rampihuap mipi in an cohlang lo thu, Duhphorh cangvaihnak ruangih kaihkhih tuar mino 7 thlah zalen duhlo ruangah kahdonak a suak thu, Mindat ih Martial Law phuanmi an cohlang lo thu le mahte ukhruaiawknak an nei pehzom ding thu an tarlang a si.\nTuhrih tiangah Mindat boruak cu sosang zetin a lang ih SAC ralkap khalin hmainor vivo tum in le Mindat humhimtu CDF lam khalin khuapi hum pehzom in kaphnih karlak kahdonak nasazet a suak pehzom thei a si.\n← Mindat inṭanpi ṭul, kan thutiam nan hngilh maw si – CDF Mindat\nCDF Mindat in ralkap mawṭaw 6 Urkang sak →\nCoronavirus nei ka duh ti`n rak Au Ṭheutu Doja Cat in nathrik a kaai\nSingapore hnak ih tum sawn mi Vur beuh pi cun South Georgia lam a pan vivo\nTelenor in Kawlram a suahsan nak san “Thudik”\nJuly 8, 2021 Ni Hnem Sung 0


Burma Ram Feh Dan Ding Part 43 - Chinland Today Media\nBurma Ram Feh Dan Ding Part 43\nPresident Thein Sein in Pi Suu Kyi Ka Lungkim Pi Thei Ding a Ti\nTui tum ah Pi Suu Kyi cu American Congress ( Parliament ) i pek theimi i sang bik Congressional Gold Medal la ding le thu dang dang ti ding in USA ah zarh 2 lai rei in a tlawng i,himi fang ah Burma President Thein Sein khal cun UN General Assembly hmang ding in a feh ve.UN office um nak New York hi cu ram pakhat president a si vek in a feh thei nan hmundang cu USA a cozah in feh thei nak pe lo sela cu feh thei lo ding a si.Burma ram ralkap uk an si lai i ralkap hotu pawl i umdan tha lo duh lo nak ti lang nak ah President Thei Sein le hotu hrek khat pawl cu USA le Europe i tlawng thei lo ding i cui ram a cozah pawl i rak ti mi a si.Thein Sein cu tu i si USA i a duh nak nak hmun ah feh thei ding in USA a cozah cun siannak a pezo.Hotu hlun Gen.Than Shwe lawng te tlawng thei ding a si hrih lo ding.\nPresident Thein Sein i UN i thu a sim nak ah Burma ram reform a tuah mi cu dung lam ah a sip nawn lo ding a ti i,Pi Sui Kyi khal cu hna kan tuan tlang ring ring a si a ti.Himi hnu ni 2 nak ah BBC thawi interview an tuah nak ah Thei Sein cun 2015 i hrilawk nak i mipi i Suu Kyi an hril a si ah cun a pom pi thei ding thu a sim.Hihi Pu Thein Sein i hiti vek i Suu Kyi i thu a sim a vawi khat nak a si.A sim bet nak ah tui danpi vek cun Suu Kyi hi ziang tluk i mipi an duh hman ah President a si thei lo ding i,cumi danpi thelng nak ding lawng ah a mah pakhat i thu a si cuang lo a ti Himi danpi a ti mi hi President le Vice Presaident si ding cun an sung khat nai ramdang mi an si lo ding ti a tel.Hihi ziang tik hman i Suu Kyi i rampi hotu lu a si thei lo nak ding i an rak timi a si.Himi ah hin an mah le an mah tla an awk aw zo.Kan dung lai i si nak i si a bang mi Vice President Tin Aung Myint Oo ai ah khan Gen Than Shwe khal i a duh zet mi Rangoon chief minister Myint Shwe cu ret an duh nan Myint Whwe i fa pa maw fanu si maw khan ramdang mi pasa/nupil ah a rak nei zo vi,ramdang ah an um i cui ruang ah Myint Shwe cu Vice President ah an re thei ta lo a si..Pu Thein Sein cun 2015 hnu ah zing vek i ram a thleng awk khal le ralkap pawl cu Burma ah an thupi tho tho ding a ti.\nPu Thein Sein hin a mai thu an suh nak ah a mah sawh cun 2015 cun politic bansan a duh nan mipi i tuan bet ding i an ti ah cun a tuan bet ding thu a sim.BBC cun ralkap uk lai ah khan Burma ralkap pawl in taingyinta nunau pawl an kai i,mipa pawl an that timi thu pawl an suh nak ah President pa cun Burma army cu dan tha zet thlun mi an si i,cu vek i thil tha lo an ti lo a ti.\nBurma army hi nunau thawng tampi an pawngsual i mi tam pi tul lo cing in an that ti cu leitlun theih a si nan President pa hrang ah cun hiti a sim a tul ti cu kan theih thluh ah a cang fam teh.Army pawl hi ziang tluk in an rak sual ti cu democracy ngai ngai kan si tik ah cun kan thei leh thluh ko ding.\nBBC hi ralkap a cozah san lai ah cun a cozah i an rak huatmi bik pawl ah a tel.BBC hi English in le Kawl in thu an than theu.Kawl i thu an than mi hi Burma ram sung ah cun mi thawngsawm in an rak ngai ring ring a si.Ralkap a cozah i a rakhuat mi bik BBC ah President Thei Sein cun a thiamthu a sim phah i,himi hrim hrim khal hi democracy lam ah kan feh deuh ti nak ah a cang a si hi.


Hnuhnun Hnah Ih Thatnak Phun 7 Pawl, Rak hmang ve aw - The Chin TImes\nSersiamtu Pathian hi khua a rak ruat sau nasa. A sersiam minung pawl ih hai lai dingmi pawl ṭha tei ruat ta citcetin thil a rak sersiam. Tui ṭum cu a sersiam mi lakih harhdamnak hrang hang rah lakih man awl tak, a hlawnih kan hlawn theu mi, Hnuhnun Hnah thu hla kan rel ke.\nHnuhnun hi Asia ram hmun tam takah le America ramah a tam zet ti a si. Kan nih kha’n relfiang ciamco ṭul loin kan theu cio ding tiah ka zum. Hnuhnun rah hmin tê hi kan eiih a thaw zet. Mirang pawl cun tar pawl rawl an ti, ti tla kan thei ṭheu. Sinan, a hnah hi cu kan ei dah tuk lem lo a bang. A hnah note te hi rawlhmehah ah tla (သုပ္) tuah sehla, a si lo le, lakphak hmehah tla hmang sehla a thaw ve zet. Cun, thaw kan ti lem lo a si kha le, kan taksa harhdamnak ruatin ei ṭenṭo ve theu sehla, thil ṭul lem lo – kunza, khaini, raja, tivek hnakin cun kan ṭhathnempi deuh sawn ding. Hnuhnun hi a rah hmin lawngah si loin a hnahah hin vitamin a phun phun a um.\nA Thathnemnak Pawl\nVitamin a phun phun a um lawng si loin taksa sungih dat tha lo pawl a siatralter theiih hleiah taksa sungih thau, carbohydrate le protein pawl tla a khuai darh thei ruangah thau sia a hlawn sak. Pum sung (digestive system) hrangah cahnak a pe. A hnah ih um mi natural substance phun khat ruangah rulhrut a phun phun a that thei fawn.\n1. Pumpi Hrang\nHnuhnun hnah ah hin chymopapain, papain, protease le amylase tivek natural enzyme a phun phun a um ruangah pumpi hrangah a ṭha zet. Pum pi na a neitu pawl lebang cun a hnah pahnih/khat tê tê hi nitin ei sehla a ṭha. Na le thling a khamsak thei ruangah pumpi le ril lam hma hrangah tla si ṭha zet a si.\n2. Cancer Cang Thei Mi A Kham\nCancer hi nat buaithlak zet, tihnung zet a si ti cu kan thei cio. Cun, zunthlum/thithlum tla hi zohmanin neih kan duh lo. Hi mi hrangih hna ṭuantu bik pakhat cu pancease timi pumpi kiangih um a si.\nHnuhnun hnahih um acetogenin an timi compound dat hin cuap, pancreas le (a hleicein nunau hrangah) pawhte cancer cang suak theimi a malter thei. Cu hleiah cancer nei cia pawl hrang khalah si ṭha zet a si.\n3. Thin Hrangah A Ṭha\nThin hi kan taksa sunglam, thisen bal pawl hmuah hmuah khawlhfaiih thisen thiangtertu a si ruangah a bang zet. Amah tla hi a bal awlzet ve. Thin a thiangtertu leilung suak si a phun phun lakah hnuhnun hnah hi a ṭha zet mi pakhat a si. Curuangah na thin a harhdamih thin natnak a phun phun lak ihsi na luat theinak dingah hnuhnun hnah no te te hi rak ei ve theu aw.\n4.Nunau Thi Nei Hrang Nâ a Dêmter Thei\nNunau, fala pawlin thi an neihih an buaipi bik mi cu an tai, an kâwng na hi a si. Chemical si, parastamole tivek ei hi sunglamih thi a suak lai dingmi a kham thei ruangah a ṭha lo zet. Hi harnak hrang lamzin um cu kan taksa ih hormone dat pawl ṭhatei hna an ṭuan theinak ding kha a si. Cu vek hrangah cun hnuhnun hnah no tê hi, a tukin siseh, a hel khalin siseh, a ṭha zet.\n5. Taksa sungih Thli le titling a tireh\nVun natnak lakih buaipi ṭul zetmi pakhat cu vun sunglamih thli, tivek um ṭheu, kawlin ( ႏွင္းခူ) an timi hi a si. Hivek na nei a sile, hnuhnun hnah mal laiin la aw la, nuai dipin sawr deuh aw la, hnîn-khû umnak zawnah ben mai aw. Tampi a lo bawm dingih, a reh loh li ding.\n6. Bacteria Dotu\nBacteria lakah hin kan rawl tiṭawihtu si lem lo, natnak suaktertu sawn bacteria a um ve. Hi pawl hin kan harhdamnak nasazetin mi an siatsuah ṭheu. Hnuhnun a ṭhat hleice nak cu kan taksa (pumpi, ril, etc) sungih bacteria pawl, anmah an ṭul dan tawkfangin a tuah (taksa siatsuah theitu pawl tam tuk lo dingin). Ril le pumpi lamah taksa hrang ṭangkai deuhmi bacteria pawl a karhter ih pumpi le ril a hrisel ter thei.\n7. Sam a Tuah Ṭha\nHnuhnunih um dat pawl hin luvun hrang vitamin a pe ih, samin a ngaih zet. Bacteria hrik a thah thei ruangah luphut nei pawl hrangah cun hnuhnun sawrmi ti hi thuh ṭheu ding a si.\nHi hleiah taksaih ummi dat pawl a pungzaiter ruangah vun ro, vun hrisel lo tivek hrangah a ṭha zet. Cell thar a tuahcakter ruangah vun a timawiih mi a no ter thei.\nA tlunih kan rel lawng si loin taksa ih haimi vitamin tuahsuak dingin a bawm thei ruangah taksa a ticak thei. Taksa sungih tur le sivai ṭha lo hlawnih tifai dingin tla a ṭangkai zet. Thisen fehdan a rualremter ruangah taksa hrangah a pawimawh zet.\nHi vekin a ṭha tuk kan ti laiah “a ṭha tiruangih tawngpaw hman mai” cu a ṭha lo la la, ṭih a nung thei ve (amah hi dat a ngah tuk tikah tawmgpaw hman loah a tha). A hleicein nu, nau pawi lai le mi, nat pakhat khat a neih laiah cun hman lo a ṭha deuh. Ziang a va si kha le, doctor pawl tla rawn phahin hmang sehla a tha bik ko ding.


Bawlung Sit Lai An Kap That – Meifar\nBawlung Sit Lai An Kap That\nMay 23 zanlam ah Rangon, North Dagon Myothit bualrawn sungah ralkap pawl an va lut ih meithal an hmetpuak ciamco, ralkap pawl cu mipangai vekin hnipuan an hruh.\nSan Tun Aung Shwe Hlaing (b) Nagar Lay in meithal awn a theih veten a tlan ih phardawl par a kailai cu an kap. An kap ngah ih a tlaknak ah a lut a sawh’aw ih a lu a kuai.\nRalkap pawlin mihawlmi an nei ih bawlung sit pawl cu thu an sut vivo, thu an sut laiah anmah zohtu cu an lu ah an sit bet. Thu an sut thluh hnuah an tlungter thluh, asinan mithi ruang cu an la ih Dagon siizung ah an ret.\nA rualpa pawlin Dagon sibawi an phone ih “Bawlung sit uniform hruh damlo pakhat cu an rung ret” a ti. Zinglam ah an phone sal ih a thi zo ti an sim, sibawi in a ruang cu zohdiknak an neih hnuah nan ra la thei ding a ti.\nDagon University Old Star member pakhat in “DUOS dintu San Tun Aung Shwe Hlaing (b) Nagar Lay cu manisun ah ralkap pawlin an kap that. Mi an theihsual ruangah kan unaupa kan can” a ti. San Tun Aung Shwe Hlaing cu Dagon University Old Star FC (DUOS) dintu lakih telve a si ih an rinsanmi khal a si.


Hakha thingyan le ruahnak a phunphun | VCTH\nHakha thingyan le ruahnak a phunphun\nHome » Thlirnak » Hakha thingyan le ruahnak a phunphun\nBy vcth on April 13, 2016.\nMizaan ah Pyanciazi zung ih Facebook Page (MOI) in Chin ramkulh khawlipi Hakha ah 2016 Thingyan cu ramkulh cozah ih hohatnak in sunglawi zetin an hmang thu an phuang. Cozah thar ih tuanvo neitu pawl in puai onnak ribbon tannak tla an nei.\n2016 Hakha Thingyan cu April 12, zaanlam ah on a siih hi puai ah kawl hnakin Chinmi an tam sawn tiah an ti. Stage par ah tla Chin thuam mawimawi thawn caan a hmangmi fala tete tla hmuh ding a um.\nThingyan le Khrihfa Dinhmun\nKawlram ih Khrihfa pawl in Kawl titoih puai, Thingyan, hikan hman pi lo. Kan nauhak lai ih ti an lek mi va bih men hman ah nu le pa hnen in feh lo dingin kawk le nun sim kan tuar. Cuvekin Khrihfa bu lam tla in a hleice in an mino pawl hi thingyan puai feh lo dingin thazang pek aw a si. Kawhhran tampi cu hi puai caan ah camp ti vek tuah a si.\nThingyan hi nunphung puai maw biaknak puai a si tihi theih a har zet. Biaknak puai tampi cu a rei vivo tikah nunphung ah an cang. Cu vek thiamthiam in nunphhung puai ah tla cui nunphhung neitu ih biaknak hi tello theih lo dinhmun a si.\nThingyan cu Theravada Buddhist ram pawl a simi Kawlram, Thailand, Laos le Cambodia pawl ah hman a si. Nunphung a si tiah kan ti ahcun Kawl nunphung lawng siloin Theravada Buddhist ram pawl ih nunphung a si ding.\nChinmi dinhmun le Khrihfa dinhmun in Thingyan cu kan pehparnak zianghman a um lo.\nHmai lamah Ramkulh Cozah in Thingyan hi Promote ding a si maw\nMihrekkhat in Chin National Day ah tla Kawl pawl, Cozah upa pawl in in sunloih pi ve ko, bawi upa pakhat dinhmun in Thingyan, an Kawl puai, sunloih pi cu a poinak a um lem lo tiah a titu an um. Cucu mah ruah daan cio a si ko.\nHmailam ah Chin ramkulh cozah, Chin ramkulh hruaitu lu le ban pawl in Thingyan an sunloih ding hi na duh maw? tiah lo sut sehla …….. ziangtin na let ding.\nSim zo vekin Thingyan cu social (luhmuhzi) lawng a silo, Biaknak le nunphung hrambunmi puai a si ruangah Chin ramkulh (Chin mipi ih hriltlin mi) cozah cun thapek ding a si lo in ka hmu. An duh len anmah Kawl, Buddhist pawl in nuam zet le zalen zetin sunloih ko seh.\nTi har boruak\nTu kum cu Kawlram hmun tampi le Chin ramkulh hmunkip ah ti a har. Cu pawl lak ah ti harbik khua ha Hakha a tel ve. Mipi in ding, hman ding harsa zet dinhmun ah….. tin ruah ding a um.\nMah hmuhdaan le ruahdaan cio a si vekin a tanglam ah na hmuhdaan, nan ruahdaan zalen zetin rak comment uh!\nOne Response to Hakha thingyan le ruahnak a phunphun\nAnonymous April 14, 2016 at 2:29 am\nHakha thuthang in tla a tar lang ve ,Hakha khua harsa a tong rero lai ah Kawl titawi puai teh le kan ngaih tuah dg tin Mipi hril tlin mi NLD cozah tar cun a ti tin a tar lang thin a nuam duh lo nasa.\nTu cozah thar hi mipi ih kan hril le kan zo rero lai ah Mipi harsa tan in Kawl titawi paui teh hnuk ah an ti hi cu thin a na duh ngaingai a si


Ramkhelh Tongfang Hmeltheihnak - Chinland Today Media\nJuly 23, 2012 10:34 am·2 comments\nRamkhelh tongfangpawl hi olte vek bang siin thei vekih um ih theihliah ngaingai lo pang a um thei. Zirthlurh tongfang hrimhrim cun mah le sawhkhih hleice mi san le huapcin an nei fekfek ruangah thlamphai le nuainam luklak menih a tican rak leh mai ci an si lo. Christian zumnak le a thuhla thei dah bembem lo hin ‘Fapa Tlanhlo, Thlaici vawrhtu’ tivek tongfang a theih tikah a zumhmang le ngaidan menih rak let tahratin a tongfung le cahram ah rak telh kual ciamco bang sehla hnihsuakza ah a suak ding. Ramkhelh tongfang (Political term) lephei hi cu, a tongfang ih dungkhar le suahkehnak theihfiang a tul sinsin. A hminkawh theihnel vial men si loin ramkhelh thuhla khalih kan hna a van deuh beiseinak thawn tlin lo cingte’n, mi’ nganca lakhawmin, ka timtuah ve mi a si. Kimcang zetih kan sim man lo le kan rel thei lo hmanah sakhi culram fan talin kan hun fang zualzo hnik pei. F-20 Journal ah A, B, C, … tiin ka thok ruangah The Chin Voice ahcun A, Y, X, … tiah a kir zawngin ka ngan ding. Damrei thilthu ahcun kan theh man em kei cu! Thlatin ngan thei ka run zuam ding.\nJewish (Israel tiah a oltlong zawngih kan theih theu mi) miphunpawl in an pipu suahkehnak hmun le ram Palestine ah kirsalin Jew sakhuanak, daan le dun, nunphung le anka darhzaiter dingih hma an laknak thupom cu Zionism tiah an ko. A hmaisabik Leitlunhuap Zionist Congress cu 1897 kum Switzerland ram Basle khawpi ah an rak tuah. An pawlkom hmin cu Zionist Organization (ZO) tiah an phuah. A dintu le phuahlautu bik cu Theodor Herzl a si. 1960 kum ah World Zionist Organization (WZO) tiin a hmin an run thleng. “Jewish mipipawl hrang Palestine ah hmunram khuar ding, zapi daan hnuaiah kilhimnak tuah ding” timi au-hla thawn an sawhhngetaw. Zabi 20 thoktir hrawng ihsi khan Zionism hin Jew miphun lakah ram a la cak nasa. Culaifangah Jew dokalh cangvaihnak (Jew miphun huatnak) khal Europe rampawl ah a thok ve cih. (Israel thlahtu an pu Abraham hnenih Pathian ramtiam tiah an pomhnget. Jerusalem cu urhsun le sunsak takin an seherh ringring, khuarel rosiah tiih ruat na-na-na cu ta neihin an neih. Khatlam ah Palestine miphunpawl Jew miphun hua hleuhleu tu Hitler cu 1930 ah German ih a hung lal sapbai cun Jew miphun cimih dingin hma a la ciamco.\nPalestine hmunram hi 1928-1948 karlak cu, Israel le Arab miphun cuhawkbuai ruangah, Rampi Komkhawm ( League of Nations) le a ro run cungtu Rampi Sihkhawm (United Nations) lu-baan pawlih uknak hnuaiah ret a rak si. Ralpi Veihnihnak laiih Nazi-pawlin Jew miphun mi ting sawmruk deuhthaw an thah hnu khacun Palestine hmunram ih Jew miphun pawl ra cer cu Nitlak rampawl khalin khoh tukin an dawn nawn lo. 1948 ah British ralkap cu Palestine an suahsan ih, cu veten Jew miphun duhdawttu ralkap sosangpawl cun Zionism pitlinter dingah Israel Rampi an din zo thu an phuang. 1960 kum ah World Zionist Organization Israel ram rung keuh ding rak nuai cimit duhtu Arab rampawl cun tan an rak la ve. Cui an buainak cu tuini tiangih leitlun hna virh zettu Nisuah-lai lam (Middle-east) thubuai ih suahkehnak ah a hung cang ta.\n“Nonawn, Thansoh lam pan, Pumcawm thei” tinak a siih, a Mirang tong cun “Young, Upwardly mobile, Professional” asilole “Young Urban Professional” tiah an sim theu. Hrekkhat cun ‘Nonawn, tumtah sang, zirthiammi, nuntu khawsak dan sangih khawpi khawsa mi’ ti tla in an simfiang. Kum 20, 30 mi hrawng vanglai tak, miphun-u rual kawhnak a si bik. 1980 kum so hrawng ihsin hi tongfang hi a suak thok. American thuthangmipawl in an rak hmang hmaisabik. Yuppie pawl hin rampi thansohnak- ramkhel, sumtuah, serthiamnak lamah hmai an hruai a si tiah an rak hmu. Yuppie mibur an suah tam asile rampi thansoh lam a pan ti a si.\n( A awsuahdan cu [yuhp-ee] ti ding a si hmang.)\nXenophobia (Ramdang Tih Nat)\nRamdangmi, tluang le sing mi hrimhrim tih ih huat le dokalhnak tiang thinlung ih hnaikhuar natnak a si. Greek tongfang ‘Xeno’ (tluangmi lole ramdangmi) ti le ‘Phobos’ (tih) timi tongfang hnih komkhawmmi a si. “Ramdangmi hrimhrim parih hupphurhnak le mitkemnak thinlung hrambun thuk zet, asilole hmelthar tih le huatnak thinlung khuaram teng lo, ahleicein hnamdang mi parah” tiah Oxford English Dictionary le Webster’s Dictionary cun an simfiang. Ram le miphun duhdawtnak ihsi thinlung fehsual phunkhat a ti theih.\nXenophobia hi Chauvinism (France) le Jingoism(English) timi Phunduhluarphungthluk thawn an bangaw lo. An nai-aw zet vek nan, an hrambunnak cu a bangaw lo. Chauvinism khal, Jingoism khal ramdangmi hmuhtheilonak ahcun Xenophobia thawn an lungrual zet. Sinan, Chauvinism le Jingoism cun mai’ miphun, mibur kha cungcuang le phun-u ce ih an ruahhnget ruangah ramdangmi an hmuhthei lo. Xenophobia cu thanaunak le mah le mah phun-nau ih retawk thupnak ah hram a bun. Ramdangmi an ra lut asile an hnatuan le hmakhua an ra cuhkalh ding tiih hupphurhnak ruangah hrekkhat cun ramdangmi tih nat hi an ngah theu.\nA tha tuk.Theihnak in ruahnak a thleng ter theu a si.\non August 22, 2012 at 10:38 am\nhi .its a interesting blog.can i copy & past some of passage & pictures from this blog to my blog?forward massage to me ,please:zahratabbaty@gmail.com


TAN-SE TOWNSHIP SUNGIH KHUA PAHNIH IH SIN MI 12 KAI – Thechinlandtoday\nTAN-SE TOWNSHIP SUNGIH KHUA PAHNIH IH SIN MI 12 KAI\nadmin September 2, 2021 Leave a Comment on TAN-SE TOWNSHIP SUNGIH KHUA PAHNIH IH SIN MI 12 KAI\nTan-se township, Kapau-kyiah khua leh Leikkhan khuaih um mi 12 te chu August ni 31, zan lam ah khan ralkap pawlih an kai tih tualsung mi pawl hnen theih a si.\nTualsung mi pakhat cun, “Kapau-kyiah khuaah ni 31 August sun nazi 2:30 hrawngah ralkap leh police pawl an ra thleng ih, report an dawn danin, khaw sungah PDF pawl an um ih, ralthuam khal an neih ve ruangah, an dap nghal ih, a hnuah mi 4 an kai ih, mi dang pawl cu khaw kiang kiang mi pawl an si.\nRalkap leh police pawl cu tam nawnin an ra pawk ih, Ka-leih-Kyian khua, Kapaukyiah leh Na-ku khua pawl tla an dap vek cih a si tiin tualsung mi pawlin an sim ih, Na-ku khua mi pakhat cun, “Anni cu zan lamah an ra lut sal ih, mipa 8 cu ralkap pawlin an kai ta a si, tiin a sim.\nSagaing region ih sin luang mi Myanmar ramih tiva tum bik pahnihnak Chindwin tipiah military council ralkap firfiak pawlin ralthuam phun phum bun theinak Navy hman pawl ih hman ding mi Speed Boat an hmang tan tiah theih a si.\nSpeed Boat hi August thla kar tawp lam ih sin in Monywa khuaah an la lut ih, tipi lamih ret a si ih, mini September ni 1 ah hin Northern headquarters commander zin kawng Kani khaw lam pannakah security hrangah a vawi khat nak ih hman tan a si.\nMyanmar Deputy Commander-in-Chief Gen. Soe Win chu Russia ramah feh →\n← Military council-in Airforce Training nak Kg 50-ih rit aircraft bomb 100 a pe suak


Burma Ram Feh Dan Ding Part 35 - Chinland Today Media\nBurma Ram Feh Dan Ding Part 35\nThen Sein le Suu Kyi An Biak Awk Hmaisa Bik Tum\nKan ngan zo vek in nikum August thla ah cun Burma ram cun a hmin in democracy vek ah a cang nan a hlan vek tho tho a si ti cu kan thei thluh ko ding.Pi Suu Kyi hi November 2010 ah khan house arrest in an suah i cumi hnu ah thuthangca pawl thawn an be aw thei.A si nan ziang hman politic zawng in a cang thei cuang lo.\nEgypt ram ah an president Mubarak cu nikum February thla ah an thlak thei i,cumi tum in Sui Kyi i BBC radio le TV thawi an tonawk nak ah a nih cun Egypt cu kan daw nasa,ol te le reilo te ah democracy an ngah i a ti.A ti duh nak cu nikum February ah khan Burma kha democracy a si lam lam lo a ti nak a si.\nTui kum i Europe i ram 5 a tlawn tum ah khan Suu Kyi i Myanmar ti ai i Burma ti tongkam a hman thu ah khan Burma hotu pawl in an sawisel.Cutawk ah cun Suu Kyi cun ka duh duh ka tong ke cu,democracy kan si si a ti ta ria.\nHiti vek i Suu Kyi hman i ti thei ding i ram a thleng tu cu Suu Kyi le Thein Sein an kawp awk ruang ah a si ta.Nikum August thla hlan ah Burma politic sung ah ziang a rak um ti hi tu ah cun kan thei tam thei hrih lo ding.Ni khat khat ah Suu Kyi in maw U Thein Sein in maw an thu hla cauk i an suah a si le kan thei leh ding.Siar a cak um nasa.A si nan himi hlan ah ziang a rak um ti cu ruah thei cu a si ko.\nGeneral Than Shwe khan lungkim zet in nikum April thla ni 1 ah khan Thei Sein hi President ah a hril cu a si ko.Hihi ziang ah ti le khalai i Burma ralkap i top 5 pawl lak ah Thei Sein hi reformer,liberal le hmin tha bik a si ruang ah a si.Than Swe hin a mah cun a hruai thei nawn lo ti cu a thei.A kum a upa tuk zo.Khalai ah 77 a si man.Kum 19 lai ram a hruaia i a hlawh tling lo ti a thei.Cule Gen.Maung Aye i ram hotu bik run tuan ding cu a duh lo law law.Midang pakhat um lai mi cu Gen.Shwe Mann a si i,a nih hnak khal in Thei Sein a tha ding ti cu a thei ko.Thei Sein i ram a hruai lo ah cun Burma cu a cem sin sin ti an thei a si.\nCuti cun U Thei Sein cu President a ruang si ta.April le August thla hrek lak thla 4 le a hrek kar lak ah kan theih ban lo mi tam pi a um ding.Gen.Than Shwe cun Suu Kyi run thupit ding cu a duh lo law law ti hitawk ah vawi tampi kan ngan zo.A si nan Arab Spring ruang ah Tunisia,Egypt le Yemen pawl i tlun ah Syria,Moroco,Jordan le democracy ngai ngai lo ram pawl ah thleng awk nak a um rero ti Than Shwe le Thein Shen in an thei tuk.\nRam tithat nak ding ah cun ralkap pawl hin Suu Kyi hi an tuanpi a tul ti a fiang thlang.Than Shwe khal in Thei Sein i Suu Kyi tuanpi a tum hi a lungkim pi ti cu a fiang ko.A si nan ziang tiang in an tuanpi ding ti thu ah cun an sung ah cun elawk nak cu a um ve ko ding.


Tuizing Cu Oxygen Sang Mi In Ra Pe Ih “Ziang Kan Bang?” Tin Ka Sut Ih “In Liamsan Zo” In Ti Cu >>> – Meifar\nTuizing Cu Oxygen Sang Mi In Ra Pe Ih “Ziang Kan Bang?” Tin Ka Sut Ih “In Liamsan Zo” In Ti Cu >>>\nThin a Nuam lo!! Tuihzing cu ka hnenah mi pakhat a ra ih kan hnenih Oxygen bur in sang mi in ra pe. “Ziang kan bang” tin ka sut ih “In liamsan zo” in ti (Oxygen bur a rak rettu hi a thitu ih fapa a si. Zangfak a um tuk..).\nTuihni lawng si lo, nitin deuh thaw a si! Ka phone hi cat lo in call a lut, in suh bik mi cu “Oxygen kan ra thun thei kem tile Oxygen nan nei lai maw?” tihi a si.\nKa sanglet leh mi cu “Oxygen kan nei nawn lo” tihi a si. (Tulai hi Oxygen kan cat laifang a si). Mithen cu mitthli hal AW in in sut, mithen in “In zangfah aw, kan cat ngaingai ding” titu tla an bo lo. A poi, thin a na.\nKan biak Pathian rinsan in lamzin tinkim kan dap thei tawk in kan dap. Kan dap vivo lai ding. Pathian hnenah thlacamnak in, in bawm vivo uh law. (Steven Thawng, Volunteer, Central Chin Pawlpi, Kalaymyo)\nMalaysia Pacang In Rukru A Kai Nan A Thlahsal\nMizo Student’s Union (MSU) In Lairawn Hrang Oxygen Concentrator An Hlu


RALTHUAM HMANGIN THUBUAI TIH FEL TUM HI KA PAWM LO, US IN TI – Thechinlandtoday\nRALTHUAM HMANGIN THUBUAI TIH FEL TUM HI KA PAWM LO, US IN TI\nadmin September 9, 2021 Leave a Comment on RALTHUAM HMANGIN THUBUAI TIH FEL TUM HI KA PAWM LO, US IN TI\nRalthuam hmangih thubuai cinfel tum hi kan pawm lo US in a ti.\nMyanmar-ih thil thleng rero mi, Ralkap pawlin nunrawng takih mipi par ih kut a thlak zo hnuah ngaihthiam dil tum leh sal hi kan pawm lo a si tiin US, Forgein Minister cun a sim.\nRam sungah Military council Ralkap pawlin mipi zianghman siar lo ih, an cangvaihnakah cungcangah September ni 7 ah khan NUG Acting President cun Official-ih do let dingin thu an puan ih, hi thuhlaah hin RFA-in US ngaih dan a suhnakah, US Forgein Minsiter thupuangtu cun RFA hnenah a hranpain Email in a sawn a si.\n‘NUG thusuah vekin mipi pawl an baih ding thu theih a si zo ih, tun dinhmunah Myanmar ram sungah nunrawng takih, an cangvaih hnuah thiamcan an tumnak hi US cozah cun a pawm lo ih, remnak leh hnangamnak a um theinak dil dingin Email-ah RFA ah kuat thu theih a si.\nMyanmar ram sungah hin Covid-19, a karh sin sin ruangah dinhmun harsa pawl leh miliam hleih dank um loin, bangrep ten zoh tlang dingin bawmawk a tul thu a ngan cih bet a si.\nMyanmar Military council ralkap pawl cun mipi pawl an beihnak titawp dingin leh Myanmar in Democracy cozah a si theihnak dingah an mi kaih mi pawl suah dingin US cozah cun a ngen thu US, Forgein Minsiter thuneitu cun a sim.\nMipi Revolution, D-Dayah Mandalay tlawngta pawl an tel ding →\n← Sorkar Sum tul lova Hmang Lo turin Sipai Lu ber Sr. Gen Min Aung Hlaing in ngen,


Cawicop Khalin - Chinland Today Media\nOctober 2, 2012 4:24 am·0 comments\n“Bawithang, na nau kha t’haten rak kilkhawi aw maw! A thinheng dingin tla rak tuah pang hlah. Na farnu neihsun a si kha, na duat thiam a t’ul. A duh rak zulh aw maw! T’ongtheilo pam ka nu le pa a sim theilo ding tin rak lengsan men hlah. Khah, nan unau ten ra uh. Nan khukbil uhla na pa thawn thlawsuah kan lo pe ding ” tin a nu in a ti ih an unau ten an t’hilht’hiam . A nu le pa in thlawsuah an pe. Cumi t’heh in bawm le tuhmui le tithawl thawn lo feh dingin tim an tuah. Parte in sunt’ha ti si awm tak a kutin a zap ih a nu le pa khal cu hnangam ten lo lam pan in an khawr aw tuunto.\nAn unau te cu nu le inn hlumlo tiah an umhar zet. Rualpi in an lengih an inn hmai ah labar densuah an rak lek. An lek an ningin inn kiangkap ah laiking vek an pel. Parte khal cu a u keneh thlunin an kiangah thlansa bekbek in a rak her durdo ve. Sunvu cuti cun an rak nuam aw. Khua a thim zik thlang, ruahhmai ti sekso ten a sur. An unau ten sangkaa hramah com khekkhi ten to in a nu le pa rawn tlun ding cu an cuan cuahco. Thingphur rit t’eit’ei ih rawng tlung a nu le pa an hmuh in an tlan vervawi ” nunu papa ziangha in sum?” tin a pa’i tawngphu cu an pur t’ungt’o. Kuahli le saihlum lakah vate hmul thawi t’hih aw bekbi zawhte zakhat lai sunhlu an hmu ih an unau in an lungawi an khir hleuhlo rero. A nu le pa cu a cu menih lungawi fa neih manhla tukaw an ti rero. An fate lungawi duh ih thing phur rit t’eit’i cing khal in zinkap sunhlu cu an bawt t’uatt’o paih thotho. An fa le lungawi mithmai an hmuh cun sun ih an hnat’uan bang khal an thei nawn lo.\nZanriah cu an hun suangih hmeh ah aitebop le turbung hnah sihmui thawn an hun bai. Rawl a hmin in pa bikin far a vangih cuti’n an uico le zawhte si cabuai ah rawl an kil vialvi. Ui tlan aw tin an kutin an hngawng phahphah. An tihang hrawp awn le an kaa tleptlep awn cu a thawt hmel nasa. Rak ei ve a cak um zet. Parte cu rawl a ei tawkfangin rawlbar ding vekin buh cu a kutin a huam. Bar suak theiloin a mit ngau ruairawn a sing cuahco. A nu in a kut a kholh sakih ih-khun ah t’haten a hlum. Bawithang ih nu le pa cu Pathian t’ihzah zetmi an si vekin an fa le hrangah an lu tlunah thlawsuah an pe ringring. Pastor le a dang zumtu pawl hnen khal ah kan fa le hrang tin a hlei in thlaici(seed faith) an tuh t’heu.\nCherry an hung parih thlatang rim a nam hmerhmo thlang. Tukum x’mas hmannak cu kan sungten falam ah kan vung dawr aw ding tin tumtahnak an nei. “falam kan feh le x’mas hmannak hrang meithal in leih uh” tin Bawithang in a nu le pa a ngen. Parte khal cun zing sim ih naute ti a pawk t’heumi tohkham a khih ih a nu le pa in naute lem si hi a duh ti an rak theihthiam sak mai. An hngakhlap zetmi falam tlawn caan cu a rawng thlengih banhla hnah thawn suncaw an fun t’aiht’i . Losau khua le falam hi peng 24 lai a hla ruangah parte hi paawk ding tin le a rit laklawh fawn cutikah rang an to ter.\nUnau hmel palh fangah falam cu an ban nerno. Pathangkhan veng, phunki thlawng an thlen in falam khaw hrek a langih meisa(light) le inn tin in an vang fawn, Bawithang te unau cu an be aw thiamlo nan mangbang tukin thinlung hmu aw zetin an zoh aw . ” papa himi kan thlennak khua hi Jerusalem khawpi maw si” tin Bawithang in a sut hngehnge. Cui a thu suh cu a nu le pa an hni hruthri.. An thlen inn ahcun zanriah an hun kil. buhcang, ngapih kio le pee hang an hun ei ih Bawithang te unau cu thaw an ti tuk. Pum ki kiarkiar in an ei thei. Bawithang cu daiten um niakni men loin tuzan kan rawl ei mi hi ” van mana maw si?” tin a sut lala. An thlen inn te cu an zoh aw ih an hni sese. ” aw si e! Van mana” an rak ti betbet.\nZanriah an khawh ngah in mileng khan lamah meibung ai phah in com ferfi ten TV an zoh. Bawithang te unau cu an mit ah thothe lut khal sehla an mit an t’hep lo ding ti khawp in TV cu an zoh kerker. Zoh nuam hi an ti lu tuk. Zan ih khal an paih nawn lo. Falam an tlawn caan le parte ih suah a rak deng aw ngelcel. ” Nidang ahcun kan fa le an suahcam ah arti kan buh t’heu ih thla kan cam t’heu. Tu t’um cu danglam deuh in birthday cake kan leih ke cu” tin Bawithang nu in an pa a rawn. A rak lungkimpi ve.\nParte kum 8 kim lomnak cake cu an thlen inn ah hmang tlang dingin an lei. “Happy Birthday to you, Happy birthday to you, happy birthday to you all, happy birthday parte” tin hla an sak. An sak t’heh in parte in a duh dan in at seh an ti. Parte in naam cu a vun kai ih at lohli loin a nu le pa cu a zoh keukeu. Tawkfang nawn a zoh in ” ka…… ka…. ka…..lungawi…….. tuk” tin a hun t’ongsuak. A suahthlak in a veikhat t’ongsuak an theihnak a si tikah an lungawi tukih mitthli thawn parte cu an pom ciamco. Nuamte ten a t’ong ih neta ahcun t’haten a t’ongsuak thei sal. A hiti ding theicia sehla CAWICOP KHAlIN birthday cake kan leih lohli ding nan tin a nu le pa cu an ti aw rero.\nKa Lo Hngak Ding (Part – 22)\nNa Hrang Lawng Ah\nKa Nu Dawtnak


Mi pahnih That in Hramhrik Thatsii thawn Thataw Tumtu Inn-saangpa An Kai | Falam Online Media\nSeptember 5, 2020 September 5, 2020 admin\t0 Comments crime\nSeptember 4 zaan nazi 8 hrawngah Mingaladon Township, pah-lah-yah veng ah naam thawn dawtthataw an um timi thuthang cu Mingaladon palik in an dong ih zingzoi dingin a hmun ah an feh.\nAhmun an thleng ih an buainak innsung an lut tikah naamat hriamhma tuar mi 4 an hmu.\nNamdawt/at tuar mi 4 ah pahnih cu nunnak cem cia in an va hmu. Kum 6 mi Tun Myat Ya Ti Soe le Myo Myo Thant (kum 42) cu naamat hrimhma tuar, nungdam in an rak um ih Kum 13 mi Win Htet Kyaw le Mah KyoKyoWay cu thi cia in an va hmusuak.\nPalik cun zingzoinak an nei ih naam thawn mi dawttu cu Mah KyoKyoWay ih pasal hlun Moe Thu Rah (kum 44) a si timi an theisuak.\nHih thuthawn pehpar in Mingaladon palik ṭuanvonei pakhat cun, “thilumdan cu, KyoKyoWay le Moe Thu Rah cu tuhlan kum 5 rei zo ah an ṭhenaw. An pahih karlak ah hmuaw thiamlonak a um ruangah nupa lungkimnak thawn thuṭhenzung ah an ṭhenaw fel.”\n“Asinan Moe Thu Rah cu a lungkim theilo ih buainak hawl in a nupi hlun KyoKyoWay tei` inn ah a va siim hai. Inn-teek-nu thawn ṭongkam an elaw ih mi pahnih in an ṭhen tum lai fangah naam thawn a dawt hai” tiah MMtimes hnen ah a sim.\nTualthattu Moe Thu Rah cu an buai hnu nazi 2 hnu ah palik in an kaingah. Amah cu a nupi thawn ṭhenawnak hminkhen caphek kengin lungfim loin a rak um ih a kiangah hramhrik thatsii dawng khal an hmusuak.\nṬuanvo nei palik cun, “Thataw tumin hramhrik thatsii a in. Lungfim loin a um ih an nu thawn ṭhenawknak hminkhen caphek dungah ‘ka thih pang sile in ngaithiam hram uh’ tvk cangan mi khal kan hmu cih” a ti.\nTu ah, Moe Thu Rah cu siizung ah an tuamhlawm ih pukmah 302 thawn thubuai tuahsakin a thuhla an zingzoibet a si.\n← Zinghnam kua tiang Electric vang ding ka timi cu – Pu No Than Kap\nDonald Trump dinpitu tamtuk ruangah An Cet Lawng a pil phah →\nKalaymyo ah Hmun hranhran in Bomb puak le Meithal thawm a thang\nChin ramri doawknak ah Ralhraang lam mithi an tam\nSeptember 9, 2021 September 17, 2021 Ni Hnem Sung 0


A Hnaṭuan Cu Mithi An Um Tikah Ṭah A Si, A Ṭap Thiam Zet Ih A Ṭahnak Ihsin A Innsang Pawl A Cawm – Meifar\nLeitlun ah sumpai hawlnak phunphun aum. China, Henan Province ahcun mithi an um tikah ṭap thiam pawl an sawm ṭheu. Mithi cu an theih dah mi a si lo, an hmeltheih khal a si lo nan an sungkhat, ruapi ṭhabik vekin an ṭah ciamco thiam.\nMithi ruak kiangah zuungai zet vekin an um ih an ṭap ciamco, a caan len mithli thawn hla an sak phah ṭheu. Cutin, mithi innsang le an sungkhat pawl ih lunglai a kuai ih an rak ṭap ve. China ramah mithi ṭah thiam pawl an ruainak cu kum 2,000 lenglo a si zo ih an nunphung khalah a tel.\nMithi um tik ih ṭap thiam pawl cu an hnaṭuantu dingah an duh ringring lai. Kumkhat ah 200,000 yuan hrawng an ngah thei, mithi an um tam asilen an hnaṭuan a tam. Dingding Mao timi nu cu “top professional mourners” mithi ṭah thiam zet a si ih nazi hrek a ṭap asilen 300 yuan a ngah.\nMithi an um tikah an sawm ṭheu ih a hmeltheih lo mithi ruak kiangah lungkuai zetin a ṭap ciamco ṭheu, a ṭahnak ihsin a pasal le a fale pawl a cawm thei. A fale pawl cu khawpi lamah tlawng a kaiter thluh. Tu’ahcun mithi ṭah lawng si nawn loin lam khal a telh zo.\nTaiwan ram ih um nunau kum 30 mi Liu Jun-Lin khal mithi ṭah thei zet a si ih a ṭahnak ihsin a innsang pawl a cawm. Africa, Ghana khawpi ih um ‘Coffin Dancers‘ pawl ih an hnaṭuan cu a danglam zet thung.\nMithi an um tikah an ṭap ve lo ih an lam ciamco sawn, “Suah ni ah kan lungawi ih thih ni khalah lungawi ding kan si” tin mithi um tikah mithi kuang cu an zawng ih an lampi vutvo. Mithi innsang pawl ih riahsiatnak a ziaum phah, hitin mithi um ih an lam tikah sumpai an ngah.


Mipa Fala Mawi Thawn An Biakawk tikah An Thinlung A Hlo - Chinland Today Media\nMipa Fala Mawi Thawn An Biakawk tikah An Thinlung A Hlo\nSeptember 8, 2009 7:25 am·4 comments\nMifimthiam pawlih an hmusuakmi pakhat lakih mak an tizetmi cu nunau mawi zet pawlin mipa pawl an biak tikah mipa pawl an ningzak theu timi hi a si. Mi tampi cun kan rak theicia ko ding nan himi hi a tak rori in an hmusuak a si.\nZingzawngtu pawlih an simnak ahcun fala mawi tak pawl in mipa pawl an biak tikah mipa pawl an ningzak ti men hman siloin an thinlung feh daan a dik theilo an aa theh ti tiang in an hmusuak. Mifim pawl le zingzawitu pawl ih sim vivo nak ahcun fala mawi zet duhnung takih ceiaw pawl in mipa zovek khal an biak tikah mipa pawl cun an rak tuar lo ti a si.\nMipa pawlin fala mawizet, duhnungtak an biak tikah an aa theh. Tongkam dang in kan sim asile an thei aw nawnlo theh. An thinharnak pawl khal a kiang theh thei ti tiang in zingzawitu pawl cun zumnak an nei.\nAsinan mipa pawl in nunau pawl an biak vetikah mipa vekin an thinlung a buai ciamco loih thil dang ruat theilo khalin an umlo. Asi, nunau cun an thinlung hmun hnih laiah an feh ter thei.\nMipa cun thinlung pakhat/hmun khat vial ah an feh ter theu ih cunah hnaihnawk le tibuai khal an ol, asinan nunau pawl cu mi pakhat biak phah in thil dangdang tuah phah tivek in si maw, a phunphun in an thinlung an tuah thei.\nCompany Boss/hotu kut hnuai ih hnatuan mipa tamsawn um daan zingzawi a si tikah mipa nunau mawi be phah ih hna an tuan tikah an hnatuanmi lak tlak um lo in thil an tuah theu ti an hmusuak.Mipa zovek khalin fala mawizet awkam thlumte le an hmel mawizet cu zoh nuam le ngai nuam an ti cio ding tin zingzawngtu pawl cun an zumnak khal an tarlang tel bet.\nKirsaal thlang ko aw maw Duhmi\non September 14, 2009 at 7:59 am\nkarual na ngan thiam nasa kei ka ruah ve dan,\nMi pa pawl nunau mawite ih biak le thin lung a hlo ti mi hi mi nung kan bangaw lo cio dingtin ruah nak ka nei zo vek ih in biak khal le hi nu hi mi ziang vek a si ti hi ruat tel ringring dingah ka lo sawm .\non September 15, 2009 at 7:55 am\nZateek 90 hrawng cu a dik ka ti.\non September 16, 2009 at 1:21 pm\nkei cun ka zum lo kei cu fala in in biak len cu vek thei aw lo lawm mam cun ka um dah lo hehhehe a si nan fala ka rak neih lo si seh la cu ka ti theu ih rel duh nan cu ka zum thluh lo ti nak si cu vek lawmman in nu nau mawi ih biak men in ka thin lung hi i ti hnin thei lo in ka thei ka duh mi te ih tong ti lo hi cu.\non September 24, 2009 at 12:34 pm\nNunau mawi in mipa thin lung buai ko in tuah thei ti cu ka zum rori. A mah lawng te, vei khat biak nak ih thinlung hlo theh tilawm mam cu, zingzawi tu pawl khal an luan deuh in ka thei. Nu nau in mipa thinlung ziangruang in ti buai tile, nunau mipatnak kan nei tam(kan ruat hlohli) theu ruang ah asi bik in ka thei.


Indonesia Vanzam a Tla - Chinland Today Media\nIndonesia Vanzam a Tla\nMay 22, 2009 1:07 am·0 comments\nMizan zingah Indonesia ralkap Vanzam C-130 Hercules Alpha 1325 cu Jakarta ih Halim Perdamakusuma Airport ih si Java saklam pan dingih a zuangsuak cu Iswahyudi Airport ihsi Km 4 hrawngah a tla ih minung 97 an thi ih minung 15 in kangmei hriamhma nazet an tuar. Hi Vanzam hi ralkap pawlin khual tlawn nak ih an hman theu mi a si ih, a tlak lai khal ah ralkap ziang maw zat leh an nupi fate ziang maw zat an tel. a tlak nak ah hin leilung ih rak um minung 2 an thitel betih leilet bial lakih tla a si ih a tlak veten a Vanzam khal a kang alh cih thluh.\nA tlak hlante ah tuanvo neitu pawlin an be konan harsat nak ziang hman a neih lo thu Pilot pawlin an simih, a tum nak ding Iswahyudi Airport ih a tum theilo ruangah Geplak khua ih Inn zaing amwzat cu a taih siat thluh ih Indonesia ram thlanglam ih khawpi pakhat Surabaya ihsin KM 150 hrawngihn hla Madiun leh Magetan district rit awknak ah a tla ih hriamhma tuartu pawlhi Sudono leh Iswahyudi si zungah ret an si tiah Ralkap thupuangttu Sargoun Tambun cun a sim.\nUS In Pakistan Bawm Nak Pe Ding.\nIndia Politics Din Hmun Ram\nHi vanduai nak ih mithi lak ah nauhak 10 an tel ih Vanzam a tlak hlante ah a puak tiah a kiangkap ih rak um pawlcun an sim. Indonesia Vanzam hi a tlak theu ruangah kum 2007 hrawngah cun European Union ram pawl tla cun an ram tlawnnakih hman- hman an rak kham sak zo ih, kan dung thla khal ah Java ih Vanzam tla ruangah minung 24 an thizo ih, tui thla ih Vanzam dang tla khal minung 10 an thizo fawn, nikum sungah khan Indonesia ram ih Vanzam tla ruangah minung 120 hrawngan thi a si.\nPitar Rukru Palik In An Kai\nSomalia Ram Buai Nak\nAung San Suu Kyi Suah Ding In Ngen


Josiah Mang Lian Tlung Thawn Hmaitonnak - Chinland Today Media\nJosiah Mang Lian Tlung Thawn Hmaitonnak\nJuly 18, 2012 7:19 am·8 comments\nInterview with Josiah Mang Lian Tlung\nHmin: Mang Lian Tlung ( Josiah)\nSuah ni: 20/9/1943\nSuahnak khua: Khawlung\nNulepa: No Hlei Ling le Tial Hlei kai ( tleicia veve)\nUlenau: Paruk lakah nautabik\nQualifications: B.Th, BD, M Th.\nHnatuan: Director of GCEC\nInnsungsang: Phoebe Nei Zing ( Fa pathum)\nAddress: 209/1 Taungzalat, Kalaymyo.\nGoal in life: Midang hrangih mi tangkai si\nAhmaisabikah G.C.E.C ti mi ih longform le a rung suahkehdan in sim thei pei maw?\n-Grace Children Education Centre ti a si. Bible tlawng ka kailai ah kan nu ( khalaiah cun a fala lai)in Mucu ( nursery ) a rak thawk ciaih Kum 2003 kumah kan neiaw ih cuikum in tlawng ngaiin kan din thawk. A hmin hi thlaraulam ih ka pa a si mi Dr. Sui Lian Mang thawn kan pawlkhawm mi a si\nG.C.E.C na dinnak san le hmuitin mi teh ziang a si?\nSim zo bangin kum 2003 in nulepa le rualpipawl ih thapeknak ruangah kan din thawk a si bik. Acozah tlawngih fale rettu nulepa tamzetin an fale hrangah private tlawngih ret an duhzia pawl in ruah ringring. Citin nauhakpawlih an hmailam ruahtuk ruangah hi tlawng hi huphurh zet cing kan din a si bik. Kan hmuitin bik cu nauhakpawlin Jesu an neih ih leitlun fimthiamnak lam khalah an kum le an dinhmun ih zirih an thiam theinak dingah a si. Kan ram tuahtha dingcun nauhak laiih kan thawk a tul tihi kan zum hnget mi a si ( Thufim 6:22).\nHi tlawng a rung din theinak hrang le tuini tiang a hlawhtlin theinak hrangah ziangvek harsatnak le challenge pawl na rak pahtlang?\nKan mai hrangah cun harsatnak kan tawng pamah kan ruataw. Sumpai lamah neihcia kan neih lo tikah kan buai zet theu. Kan din kumah tlawng ta 43 le zirhtu 5 an siih kan heraw thei fangfang. Kan nupa in hi kum cu thingpi dawr le Bazar zin kan feh lo ti theih a si. Nauhakpawl khal zialparah ca an zir. Cun, umnak inn remcanlonak ruangah kum tin deuhthaw kan inn kan thawn aw. Kum 2003 ihsin 2008 sungah inn 5 kan thawn aw. Hmun hrekkhat ahcun thla tam simcianak umloih thawnawk a tul tikah, inn tumpi kan tul fawn siih kan buai zet theu. Kum 2005 ah tlawngta 250 lenglo kan nei. Asinan cuikum ah umnak remcanlo le acozah lam ih buainak ruangah tlawngta 100 hrawng lawng an tang. Acozah lam khal in tuletu harnak in pe. Tlawng khal tuah theinawnlo ding vekin kan ruataw ih cawlh kan tum. Asinan cuvek kumpawlah Pathian a phuangawih hivek dinhmunih kan rung din theisalnak a si. Ka hmuhsuah mi cu nulepai thapeknak hi ral in thatertu a si.\nTahan kiangkapih English Medium tlawng a din hmaisabiktu pakhat dinhmun in, na rak thok pekah tlawngta nulepa in ziangtlukin an rak lo theihthiampi?\n-Tahan lamih rak umdah tuklo a si tikah nulepai hrangah cun thil thar vekah a cang. Mi pakhat hnih cun an fale kumkhat sungih danglam verver dingah an beiseiih ziang an silo tikah an bei a dawng. Mi hrek in le kan hnenih an ret hnuhnu inlamah an hna a ngam hlenhlen ih inlamah ngaihsaknak a tum nawn lo tikah mal ai a buai thlak zik theu. Asinan kan zumhnakin nulepapawlin in theithiam pi zet. Inn remcanlo ruangih leilung par le pherin tet ngaingai ih an zir lai khalah an tlawkciar lem lo.\nNan class thendanpawl teh in sim thei pei maw?\nNursery ( mucu) ihsin phun 10 tiang kan nei. Tlawngta tamdeuhnak khan ah cun A le B tiah kan then ber.\nNan zir mi subject-pawl tla theih kan duh zet.\nKan zir mipawl hi a tlangpi thuin India private tlawngta kan zir. Asinan kawlram mi dinhmun ih theitul mi subject-pawl cu kawlram ta kan zir. Acazah tlawngih an kaisal khal le ziang buainak hman an neihlonak dingah kawlram subject pawimawh deuh kan zirhnak a si. English cu English lamih thiamdeuhpawl tla rawn khan tinin an zir ding kan timlamsak. Cun, Bible le music khal kan zirh. Computer course hi tuikum ihsin neih thei kan zuam.\nG.C.E.C ih thazang (saya/ma) le cui zirhtupawl nan tahhriamdan pawl teh in hlawm siang pei maw?\nTlawngta 280 hrawng kan neiih zirhtu 25 thawn. Tlawng lamah cun kan nu Nei Nei hi principal in a um. Zirhtupawl hi phunsangtawng lole Bible tlawng theh thluh an si. Asinan nauhakzirh dan ( training) hi tuletu kan timlamsak. Rangon lam khal ah an vung kai ih hitawk kan khal ah an nei. English ih kan mithiam saya J Khum khal in English zirhdan le teching skills pawl training can reipi sung in ra pe. Cun, Friday tlai tinten zirhtupawl zarhkhat sungih an zirhdan pawl zohsalnak kan nei ringring. Thlakhat veikhat zirhtupawl zantim thlacamnak kan neiih cutawkah Pathian thuthawn thapekawknak khal kan nei ringring.\nAcozah thawn nan pehtlaihawkdan teh in ruah thei pei maw?\nTuah cun acozah thawn kan pehtlaihaw lo lawlaw a si bik. Acozah in private tlawngawn a siang thlang nan a awng duhtu ih thlun ding dan an tuah mipawl kan thlunthei an um tuk hirh lo. Thimnakah acozah subject lawng zirding zirh ding, tlawngah ziang sakhuanak tawngfang hman hmanlo ding, zirhtu cun acozah theihpi mi fimthiamnak lam degree ngah mi a si ding, Acre 10 neih ding, Tileuhnak tileuhnak tvk…Asinan tuihlan vekin acozah lamin in tibuai nawn lo.\nHi tlawng kaitu nauhakpawl ih hmaikhua hrangah ziangvekin ruahsaknak nan nei?\nAw . Kan tlawngih phun 10 an theh tikah an hrangah khawkhansaknak kan neihsak ko. Leitlun khuitawk khalih an kai khalle an thlun/zir theinak ding tan kan la rero. Kan lungawi zet mi cu kan tlawngta ramdangah an sinak dingah an va zawm thei lawng siloin a cungcuang lamah a va si ti kan theih tikah kan lung a awi zet.\nTlawngta nulepa thawi nan ttantlangdan teh in hlawm thei pei maw?\nNulepa thawn kum khatah veihnih burpi meeting kan nei theu. Cun nauhakpawlih tuldanih zirin nulepa cu kan ko cingcing. Nulepa thawi tantlang hi thilpawimawhtuk ah kan ruat. Nulepa hrekkhat cun tlawngih an ret cun a duhtawk meiih inlam ah an ngaihsak thei nawn lo. Cuveknauhakpawl cu an thansoding zetin an thangso thei lo.\nSumpai lamah teh harsatnak nan tong phah theu maw?\nPathian zarah tlawng fee kan lak mi thawn kan heraw thei nerno theu. Tlawngta lakih harsa kan bawm mi le fee pe theilo an um phah tikah zirhtu hlawh pek dingah kan buai phah zik theu nan Pathian zarah kan kim thluh theu. Tlawng hrangih thi ri thatha neih ding khal kan sadhthat zetnan kan sumpai ina tlin lo theu.\nAcozah tlawng le G.C.E.C a danglamawknak hi ziang bik a si pei?\nA danglamnak rel ding fukfi ka theilo nan nulepa cun a danglam tuk cu an ti. Zingtin ten Pathian thu kan sim ringring hleiah tlawngah miring lawng kan hmang. Zirhtupawl khal duhsakbik neilo ding le farah milain thleidang lo ding cu kan tumtah bik mi a si. Ca thlun theilopawl hrang khalah a hleice in zirhnak kan neih sak.\n“Stand by Me” organization ah Manager pakhat na si tin kan rak thei. Hi na hnatuan mi thuhla tla famkim ten in hlawm awla kan lungawi zet ding. Stand by me hi tuihlan ah cun Kids Alive an tiih kei cu kawlrawm saklam ih manager ka si. A hleice in nauhaklam hnatuannak a si ih nulepa neilopawl hnenah a si deuh bik. Nulepa neilo zohnak in 20 lengloah nauhak 350 kiangkap kan kil khawi. Hilam ih hna ka tuan ruangah tlawng lamah kan nu hi principal in a um ih tlawnglam thuthawi pehparaw mi pohpoh a tuan.\nPastor hna tuan phah in calai lam khalah nasaten na telpi phah thei thotho hi kan lo fak zet. Calai khawvel na luh hnuih na hmuhton mipawl teh in ruah thei pei maw?\nSi , Bungdaw Revival Baptist Church ah pastor ka tuan phah. Calai lamah cun relthlak ding cu a si lo. Asinan cabu, magazine le pawlkawm auaw phunphun pawl ka zemsuak tikah cangandan pahnih khat bangawklo ruangih bulpak, kawhhranih in cohlan lo ( in khih kirsal mi) ka tawng tam zetih ka riah a sia zet. A hrek khat cu Bible le Pathian thu an si.\nThil rak um dah lo titu (Pioneer) pakhat na si theinak san hi ziangruangah a si in na ruat?\nKei ka hrangah cun ralthatnak in petubik cu Pathian a si. Cun, hmundangah ( mikhalin) an tuah thei mi ziangah kan tuah thei velo ding ti khal hi tha in tho tertu a si. Hnatuan thar ( thleng) tuan hi thil harsa zet a sinan kan hlawhtlinlo khal le zirsuah mi cu a um thotho ding ti ka zum. Tui ka ruahsal le kan rak aat thilti lam a si lo maw ti hman in ka ruat.\nNa hrangah hin ‘NUPI’ ti mi ih sullam hi ziangtivekin na simfiang duh?\nka hrangah cun nupi hi a pawimawhbik lamah ka ruat. I cawimawitu thiamtu le inI khaisang thiamtu nupi ka neih hi ka van a tha tuk. Nupi hi pasal hlawhtlinnak hrangih mi pawimawhbik an si pei maw ti hman ka ruat.\nChin nauhakpawl thlengter na duh mi teh ziangpawl an si pei?\nKan chin mi nauhak lungput cu thlengsak kan tum bik mi a si. Cazirhnak khan, Biakin sung le tlawnglak suahnak hmunpawlah ningzak kan nei tuk. Thu in suh mi kan theih khal le kan sang ngam lo theu. Kan mawhlonak khal thusuh mi kan sawn tikah a dik lo a si le zirhtu in “ cu hman thiam lo…” tivek in kan kawkaw hleiah rualpi in le kan hnihsan aw. Cuisin kan lungput cu a niam vivo thei. Kan hmuhsuah mi cu tlawngkhan sungih virvat tha ( huatsuak) kan ti deuh mi pawl lamzin dik kan khihhmuh thei a siah cun an lam cuangmuar deuh a bang.\nChin nulepapawl in thei hai sehla tiah na seherh mipawl tla in sim hrih aw.\nA pakhatnakah nulepa in kan fale pawl Pathian thuih an um ding ruah a tul. An puitlin hnu cun kan kaihrem thei nawn lo. In lamah thazetin fingkhawi mi nauhak cu an danglam zet. Nule pa hrekkhat in fale kilkhawitu dingah Sunday school le tlawng kan ruat theu ih kan palhbiknak a si. Nun kan sim khal le an thinlung ah simlo in an taksa kan uar tuk theu.\nKan khawtlang dinhmun a thansoh theilonak san si’h na hmuh mi pathum talin in sim thei pei maw?\nMikip in sikan ( dan) thazet kan neih a tul bik in ka thei. Ziangvekin a acozah tha khal sehla mikip nun a that lo cun khawtlang a tha thei taktak lo. Tucu kan hnawmhlawn dan, Kan in hmaiih kan lamzin tuah dan ( leiburh dan) ihsin kan zir thawk a tul in ka thei. Cun Casiar hi kan zangzel tuk. Calsiar ding lamah kan paisa kan ui tul. Cucun theihnak kan thlasam ih thansoding zatin kan thang so thei lo.\nTulai santiluan (Postmodern san) ih fala/tlangval pawl umdan ah helhkam mi na nei pang maw?\n-Internet le technology lamhi a diklo lam zawngih hmang kan tam tuk thlang. USA siatsuahtu bik hi internet (computer) ti a siih kan ralrin thiam a tha zet ding. Cun zankhat thilthu ih neiawklawk kan hmang khal hin kan khawtlang nun a siatsuah zet in ka thei. A hleice in hihi lai khawte lamah a tam deuh ih kum no tete an neiaw ih an then aw sal mei. Cucun fale pangvainak, nunau thlahdahawknak le neih mi sunralnak pawl a thlen.\nNan tlawnginn hi pawlkom phunkim in tonawknak hmunpi bikah an hmang rero zo tin kan rak thei. Hihi hall san man tivek a um maw? Ziangvekin nan hmanawkter?\n-Kan nih cu Biakin a silo tikah pawlkawm tinkim ih hman kan siang ko nan khawvel lam thil tuk ( concert le sumpai hawlnak phunphun) ah cun kan san tuklo. Pawlkawm tinkim deuhthaw in meetingnak le khawmawknak ah an hmang theu. Hnatuan tu a hran kan neihlo tikah hall sangduh tu cun hnatuan tu san man le a cem mi diesel cu an liam ve theu.\nCan tampi in peknak parah CT a lungawi tuk.\nKeimah sawn ka lungawi.\nPu Thang Tin Sum says:\non July 18, 2012 at 10:10 am\nNa suah kum na ngan sual hmang kha. 1943 ah cun na nu hman a nauhak lai.\nPathian in malza lo sawm vivo hram seh. Nan tittha.\nSailai Mazawn says:\non July 18, 2012 at 11:51 am\nSiar nuam na sa. Kan Laimi ah zohthim tlak pakhat cu na si. Chinmi remtthatnak ding cu nauhakpawl an thupit zia na rak hmufiang na sa. Zuam vivo aw. Pathian in lo thlawsuah hramseh.\nSi ngai. 1973 ding sawn a si. Ka cuksual pang a si ko ding.\non July 18, 2012 at 2:30 pm\nSi ngai. 1973 ti ding sawn a si. Ka cuksual rori a si ko ding.\non July 19, 2012 at 1:54 am\nrualpa Mangliantlung ka lo uar na sa, na thuhla ka siar cu aizawl kan um tlang lai ka ngai thluhaw.\nBettry pa (U Mang),\nNa ti tha tuk. Pa Pathian in lam lo hruai in thlawsuahnak lo pe vivo hram seh.\nNan lam tluan tluang hram uh.\nPathian ram karhzai ter in kan miphun cawisangtu ah Pathian in lo hmang vivo hram seh.\nPensy Pa says:\non July 20, 2012 at 4:46 pm\nKa rual (Betty Pa)\nNa hnatuan mi a ropi tuk.\nPathian in lam lo hruai vivo hram seh. 2013 thal tlawng pit, Tahan kan hung tlawn le ka fa le pawl na tlawng ah ka rak ret ding.\nSalai Chin says:\non November 17, 2012 at 2:19 am\nDear Betty Pa\nRopi tukaw. Hlawhtling vivo hramaw tiah thlaza kanlo camsak.


Bible Sungih Pacang Ṭuanvo La Ngam Lo, Pacang Ṭha Lo Bik An Timi (5) – Meifar\nBible Sungih Pacang Ṭuanvo La Ngam Lo, Pacang Ṭha Lo Bik An Timi (5)\nBible sungah zohthim tlak thuanthu tam zet aum, cumi lakah zohthim tlak lo khal tam zet aum. Christian Today thuthang sungah Bible sungih pacang ṭuanvo la ngam lo, pacang ṭha lo bik (5) tin an tarlang.\n(1) Adam: Thingrah an ei hnuah Pathian in thu a sut ih Adam cu an thiltuahmi ah mawhphurnak a la ngam lo ruangah a nupi a puh. (Genesis 3:11-12) “Zo in so lawngfangkheh ih na um cu a lo sim? Thingrah ei hlah aw ka lo timi na ei maw si?” tiah Pathian in a sut. Mi pa in, “Ka hrangih na tuahmi nunaunu in thingrah cu i pe ih ka ei a si,” tiah a ti.\n(2) Solomon: Nupi 700 le nupi sun 300 anei ih an biaknak sakhua hrangah temple a tuahsak vivo.\n(3) Abraham: A nupi rori cu a farnu vekin aumter, hitin veihnih rori a tuah ih a nupi cu siangpahrang ihpi khal poi a ti lo. (Genesis 12:10-13) “A cuih ram ah nasa zet in paam a tlung ih rawl ei ding a um lo ruangah Abram cu Izipt ram ah caan tawite sung um dingin a vung feh.\nIzipt ramri a thlen zik tikah a nupi Sarai hnenah, “Nang hi nunau hmelṭha na si. Izipt mi pawl ih an lo hmuh tikah Abram nupi a si, an ti dingih nangmah co duh ah keimah riangri in that pang ding. An lo sut asile a farnu ka si na ti pei. Cuticun nangmah ih ruangah ka luat dingih in zohṭha ding a si,” a ti. Cumi hnuah fa neih a duh tuk ruangah a salnu Hagar thawn an ittlang.\n(5) Xerxes cu siangpahrang hminthang a si, a zurit laiah a nupi Vashti ih mawinak cu mipi hmaiah a pholang tum nan Vashti in a duhlo ruangah a ṭhen. A thuanthu cemnak cu a ṭha, cumi hnuah Esther thawn an neiaw ih Jews miphun pawl runsuaktu a si. A zurit lai ih a thiltuah cu zohthim a tlak lo zet.\n(3) Nabal cu thinlung ṭha lo a si ruangah David in that a tum nan a nupi Abigail ruangah a that lo. (1 Samuel 25: 23-25) “David a hmuh ve tein Abigail cu a laak parih sin a ṭum ih leilung ah David ih kehram ah a bok ih,“Bawipa ka ṭong i ngai hram aw. Mawhthluknak cu keimah in ka tuar ko pei. Zianghman ih ṭhahnem lo pa Nabal ih thu cu zianghman ah siar hram hlah aw. Anih cu a hmin Nabal a si vek cekci in hawizawng lo a si..” a ti ruangah David in Nabal cu a that lo nan lungphu cawl in a thi.\nRalbawi An Kahthat Mi Ih Thla A Hrang\nA Naupa Paw Phah In Exam A Tuah


Nunau pawl in an thei lo mi Mipa mizia A dawng lo ding mi in a dawng thei – My News\nNunau pawl in an thei lo mi Mipa mizia A dawng lo ding mi in a dawng thei\nadmin May 24, 2022 Leave a Comment on Nunau pawl in an thei lo mi Mipa mizia A dawng lo ding mi in a dawng thei\nNa tlangval pa kha na pasal ding a si lo men thei, remcang canthi tuah sak hlah aw. nan ngaih zawng awk lai ah cun duhdawtnak par tlanin na lungawi tla si men thei. Mipa khalin nupi vekin a lo hmang duh thei, na nun a lo tisiat tum ruang ah khal a si lo ding, duhdawtnakin a ken tel mi a si, mipa mizia a si ve tlat, asinan a rei vivo ih thil a rak danglam theu mipa thenkhat cu tum hrim hrim mi an um.\nNunau cun na pasal hrang ding mi hnenah lawng na thianghlimnak pe aw cu mi cu na pek thei mi sunglawi bik a si, na pasal hman si lo na tlangvalpa lak ah khan fimkhur aw la a hmeltha maw hmelsia khal a si le na pasal hnen ih na pek thei mi sunglawi bik na thianghlimnak kha a si.\nTunlai thangthar pawlin an theihnghilh theh zo mo si aw, ti hi a awl zet, kumkhua ih a lo kilkhawi tu ding na pasal hrang ih na neih mi sunglawi bik na pe thei lo a si ah cun can a rei vivo ding ih na sir aw vivo ding na pasalin a lo duat pauh leh na neih mi sunglawi bik na hlan thei lo mi khan nangmah leh nangmah kha a lo vawlet leh sal theu ding. A Sinan na fa te hrang ah cun thurawn tha tak na pek thei ding\nThailand Ramri Ah Kawl Ram Mi An Tleih Mi Hna Pawl An Dir Hmun →\n← Tlang CungMi Hriam Tlai Phu Hna Mah Te Uk Nak Nawl NgeihDing Ah Min Aung Hlai He Hna Tlak Nak Minthu Mi Ralkap Phu Lang Ter An Si


A Tlar Awmi Ram Pahnih - Chinland Today Media\nA Tlar Awmi Ram Pahnih\nDecember 21, 2010 12:07 am·0 comments\nA Bangranmi Ram Pahnih\nA saangbik van ahkhin Pathian cu thangtthat si ko seh, a duhdawtmi minung pawl umnak leilung ah remnak leng ko seh. – Luka 2: 14\nA thupizetmi zumnaklam thil umtu daan pawl hi atu le tu keimahte ka ruat ttheu. Thutthimnak ah vanzamleng cawlhnak ah a dingih hnattuannak uniform thawn mi thupizet a bang mi pawl, kutken dip pheeng an sir ah an kai ih miburpi umnak hmun dangih an feh hlanah coffee zuarnak hmai ah an cawl lawk mi pawl. Hi pawl lak ihsin Pathian Thu a ruat dahtu an um pei maw aw?, ti’n.\nChristian pawl in a danglammi zumnak a bangran awmi lei le van thu an phuang. Universe pakhat leilung cu thlalang, kahpa thir, tuuhmul ih tahmi hnipuan, savun ih tuahmi kutken dip pheeng, le coffee rimhmui tivek pawl thawn a khat. A dang Universe pakhat Vancungram ahcun vancungmi pawl, thlarau huham pawl an um. Kannih cu kut ih tham theimi thilri umnak leilung ah kan um; mit hmuh lo Vanram ih rammi sinak kan ruat tikah zumnak a ttul.\nLei le van ih thuneitu Bawibik in leilung daan hnuai ah nung dingin a rung ttum tikah Christmas in thu le hla ziangkim a lingletter thluh. Bethlehem ah lei le van cu hmaisa ih an um daan kelte vekin rem awkter saal an si. Pathian ih tumtahmi lei le van karlak ih buainak cu remdaihnak um saal ding in Jesuh leilung ih a ratnak thawngin tuah suak a si zo. Vancungmi pawl ih hlarem mawi sakmi in tuukhal pawl lawng si loin lei le van a hninter (Luka 2:13-14). – Philip Yancey\nVeikhat lai ah van sunlawinak ihsin,\nKan siat le hloralnak thuk sungah a rung ttum;\nJesuh a ra, in rung hawl- Aw, duhdawtnak ih thuanthu,\nRannung rawl einak kuang le thinglamtah ah a ra. – Strickland\nChristmas ih tawhfung ttongfang: “Immanuel”\n– Pathian kan hnenah a um!


Keimah, Keimah, Keimah - Chinland Today Media\nMay 21, 2010 12:48 am·1 comment\nMi nahsuahnak nei in, mai’ zawn lawng ruat ih, mai’ hmintthatnak lawng hawl in zianghman tuah hlah uh. – Filipi 2:3\n– 1 Sansiarnak 13-15\n– Johan 7:1-27\n1970 kum ah Beatle awnmawi group in an cangvaihnak pawl zuknung (movie) zuk hram an thok. Cuih zuknung in awnmawi tuahlam ih an tthansonak langter ding ai-ah an tawh awknak le mai’ tthathnemnak lawng an hawlmi pawl a langter. Group tthansonak hnakin anmai’ bulpak hla le hminthannak an poimawhter sawn. Cuih zuknung an zuk ttheh hnu rei lo ah an tthen aw thluh.\nCuvek cu khuahlan caan reipilai ihsin a rak umcia mi thubuai a si. Kum zabu pakhat lai ah Paul in Filipi kawhhran ih zumtu pawl hnenah mai’ zawn lawng ruahnak thang sungih an tlak ding a rak phang dah. Pakhat le pakhat zawnruah awknak lungput kha mai’ bulpak tthanso duhnak nehkhuhter tikah rem lonak le buainak zamrang te’n a suak.\nHih ttihnungza lungput a lingletlam ih hoiter dingah Paul in, “Mi nahsuahnak nei in, mai’ zawn lawng ruat ih, mai’ hmintthatnak lawng hawl in zianghman tuah hlah uh. Pakhat le pakhat tangdornak thinlung nei uhla midang hnakin ka tthadeuh tiah ziangtik hmanah ruat aw hlah uh,” tiah a ti (Filipi 2:3-4).\nNa nunnak ngankhummi in ziangmi si a langter? Mai’ zawn lawng ruahnak maw, mah le mah hngilh awknak? Mai’ zawn lawng ruat loin pakhat le pakhat ruah awknak in tthentthek awknak ihsin in humhim dingih kawhhran sungah lungrualnak a umter ding. – Bill Crowder\nBawipa, nikhat hnu nikhat,\nMah le mah hngilh aw in i nungter aw;\nThlacam dingin khuk ka bil tikah,\nKa thlacamnak cu midang hrangah a si ding. – Meigs\nMidang a hmuitinmi thinlung cun amah le mah a hngilh aw ding.\nZA PE says:\nKei mah ruah nak tete a si ih a sual tla si men thei kei mah cu a dik tin ka ruat.Rak ruat ve uh la ka duh.Ka ruah dan cu hi tin si.\nMinung cu kan mah pa khat hrang lawng kan ruat.\nThu tim nak ah fala le tlang val an um ih an duh aw.tlangval pa nih fala la nu a luk.zing ruang ah si a luk?ziang dang si lo nuam a duh ruang ah a si.fala nu nuam aw seh tiah a luk si lo a mah a nuaw aw duh ruang ah si.\nfala nu khal tlangval pa in a luk tik ah ka tlangval pa nuam aw seh tin a su a hman si lo a mah a nuam aw duh ve ruang ah si.an pahnih in an duh aw zet nan pakhat hrang ruat sak lo in an mah hrang lawng an ruat.\nCu vek kan si thluh tin ka ruat.\nZO KHAL KAN MAH HRANG LAWNG KAN RUAT!!